Буюклик ва тубанлик орасида… 5 дақиқа!\n26 ноябрь,2016, 14:48 1438\nОчиғини айтиш лозим, терма жамоамизнинг сафарда Жанубий Кореяга 1:2 ҳисобида мағлуб бўлиши ҳамон футбол гурунгларида бош мавзу бўлиб турибди. Агарда бу ўйиннинг сўнгги 5 дақиқаси ҳам биз учун кўнгилдагидек ўтиб, Лобанов дарвозаси иккинчи бор ишғол қилинмаганида эди... Ўшанда терма жамоамизнинг энг ашаддий танқидчилари ҳам учрашувга «яхши» деб баҳо беришлари тайин эди. Афсуски, йигитларимиз дуранг натижани ҳам ушлаб қололмай, ҳамма умидларни пучга чиқаришди. Бунинг оқибатида эса мухлислар муҳаббати қандайдир 5 дақиқа ичида нафратга айланди. Нима учун? Қуйида шу ҳақда фикр юритамиз...\nСтатья на русском языке здесь.....\nЗдесь первая статья.....\nРус тилида шундай бир ажойиб мақол бор: «Буюклик ва шармандалик ораси бир қадам». Биз ана шу «бир қадам» жумласини «5 дақиқа» шаклига ўзгартирамиз. Ўйлаймизки, бунда гап ўзгарадию, аммо маънога путур етмайди. Хуллас, биз бугун сизлар билан «Фейсбук» ижтимоий тармоғида анчагина муҳокамаларга сабаб бўлган бир вазият - кореяликларнинг биринчи голи урилган вақтда Лобанов томонидан амалга оширилган ҳатти-ҳаракатларни таҳлил қилиб чиқмоқчимиз. Бунинг учун эса бизга ўша ҳолатнинг бир нечта тарафдан олинган турли суратлари лозим бўлади.\nI. Икки сурат\nКўриб турганингиздек, 1-сурат ўйиндаги видеолавҳадан олинган бўлиб, у хирароқ чиққан. Шундоқ бўлиши ҳам табиий, чунки ўйин динамикаси, яъни, тезлиги мазкур ҳолатда анча юқори бўлгани аниқ. Бу ўринда телекамера тасвирчининг кўкраги баландлигида бўлиб, «мўлжал» узоқ эмасди. Қолаверса, тасвирчи ён чизиқ яқинида турганди. Замонавий телекамераларнинг объективи тасвирга олинаётган «нишон»ни бир неча марта яқинлаштиришга қодирлигини ҳам унутманг (одатда бундай масофалар 10 дан 20 мартагача яқинлаштирилади, биз назарда тутаётган ҳолатда эса тахминан 10 марта яқинлаштирилган). Умуман олганда, бу нуқтадан тасвирчи адашиши мумкин эмас. Мазкур ракурсда кўриб турганингиздек, тўп ҳар қандай ҳолатда ҳам, дарвоза тўсини юқорисидан учиб ўтмоқда. Лобанов эса яқин бурчакни ёпиб турибди. Шунингдек, унинг қанчалик баланд сакрагани ҳам кўриниб турибди. Энди ҳаммасини қўшиб, ҳисоблаб чиқамиз.\nЛобановнинг бўйи 190 см.га тенг. Агар у қўлларини юқорига кўтарса, бўйига яна камида ярим метр қўшилади. Суратга қаранг: у тўпга интилган вақтда камида ярим метр, дейлик, 40 см. сакраган бўлсин. Демак, 190+50+40+280 см. Бу - Лобанов сакраган вақтдаги умумий баландликни билдиради. Қолаверса, у ҳали энг юқори баландликка сакраб улгурмаган, тўп эса Сашанинг устидан ошиб кетиб бўлганди. Шу ўринда бир омилни қўшиб ўтиш лозим, Лобанов чап қанотдан ҳужум уюштирилаётган вақтда яқин бурчакни ёпа туриб, сал эгилган ҳолатда турганди. Зеро у зарбага тайёргарлик кўраётганди. Тўп жарима майдонига ҳаволатиб узатилганидан кейин эса у бирдан сакрашга мажбур бўлди ва вазиятни қўлдан бой берди. Суратга синчиклаб қарасангиз, тўп ва дарвозабон бармоқлари орасида 5 см. борлигини кўрасиз.\nЭнг аввало, шуни таъкидлаб ўтишни истардимки, иккинчи ва учинчи суратларни ким олганини, қандай тайёрлаганини билмайман. Менга уларни ижтимоий тармоқлар орқали ҳавола қилишди. Иккинчи суратга эътибор беринг - у стадиондаги «ўргимчак» тизимли видеокамера орқали олинган тасвир. Бу ҳолатда камера майдондан камида 15 метр юқорида бўлган. Айнан шу ҳолат эса барчанинг адашишига замин яратмоқда. Чунки бу тасвирдан кўринишича, тўп дарвоза тўсини баландлигида учиб ўтаётгандек. Энг муҳими, тасвир юқоридан олинган ва тепадан қаралганда, нарса-буюмларнинг баландлиги аслидек кўринмайди. Бу - геометриядаги оддий аксиома. Мисол учун, сиз диванда ўтирибсиз, қаршингизда баландлиги 40 см.ча келадиган стул бор. Энди ўрнингиздан туриб, яна ўша стулга боқинг... Назарингизда у кичрайиб қолгандек, тўғрими?! Аслида эса стул ўша-ўша - 40 см.лигича турибди (аслида, шунчалик оддий нарсалар ҳақида гапириш шарт эмас. Бироқ бизга Лобановнинг ҳаддан ортиқ семириб кетганини исботламоқчи бўлаётган инсонлар шундай «далил»лардан фойдаланишяптики, асти қўяверасиз. Бу тасвирлар «далил» бўлолмайди, ахир...).\nИкккинчи суратнинг муаллифи яна бир хатога йўл қўйган: чизиқнинг пастки нуқтаси дарвозабон майдончаси ўртасига ўрнатилган. Дарвозанинг пастки чизиғи устига эмас. Агар муаллиф бу билан дарвозанинг баландлигини кўрсатмоқчи бўлган бўлса, адашган. Чунки стандарт дарвозанинг баландлиги 8 фут, яъни 2,44 см. бўлишини ҳамма билади. Агар муаллиф бошқа мақсадда, дейлик, Лобанов ҳатто дарвоза тўсини баландлигида ҳам сакрай олмаган демоқчи бўлса, унда суратнинг юқоридан олинганини ва бу ўлчамлар тасвирга тўғри келмаслигини инобатга олиши лозим эди.\nII. Яна бир фото-мисол\nҚуйида кўриб турганингиз - тепадан олинган тасвир нақадар алдамчи бўлишига яна бир мисол. Бу сурат ҳам менга ижтимоий тармоқлар орқали йўлланган ва у ҳам хато тасаввур уйғотади.\nҚизиғи шундаки, бу суратга қараб «тўп дарвоза тўсини баландлигида ўтаяпти» деган хулосага келиш мумкин. Лекин энди мантиқан ўйлаб кўрайлик, Лобанов шу қадар митти инсон эмаски, ҳаводаги тўпни қайтариш учун деярли ярим метр сакраб, шунда ҳам коптокка етолмаса?! Ўз ўрнида айтиб ўтиш керак, Саша дарвоза тўсинини сакрамай, шундоқ қўлларини кўтариб ушлаб қўйишини бир неча марта кузатганмиз. Умид қиламизки, энди хатолар нимадалигини тушунгандирсиз?..\nБУ МАҚОЛАНИ ЁЗИШДАН МАҚСАД БИТТА - маълум БИР ВАЗИЯТДА АЛДАМЧИ ТААССУРОТЛАРГА БЕРИЛИШНИНГ ВА НОЎРИН АЙБЛОВЛАРНИНГ ОЛДИНИ ОЛИШ!\nЮқоридаги шунча сўзлар орқали исботламоқчи бўлаётган ҳақиқатим мана шу. Терма жамоамиз вакилларига салбий муносабатда бўлаётган кишилар реал ўлчамларда хатога йўл қўйишяпти. Ўзбекистон миллий терма жамоасидаги футболчи йигитлар эса уларда фақат душманлар ёки танқидчилар эмас, дўстлари ҳам борлигини билиб қўйишсин! Афсуски, футболда дўстлар ҳам, душманлар ҳам етарлича учрайди. Аммо мухлислар орасида терма жамоага чин дилдан меҳр қўйган, уни ҳар қандай ҳолатда ҳам қўллаб-қувватлайдиган ҳақиқий ишқибозлар бор. Шундай экан, йигитлар, асло тушкунликка тушманг, ортиқча гап-сўзларга эътибор қаратманг! Кимдир сизларга чин юракдан мухлислик қилади ва бундайлар ҳеч қачон сизларни ёлғизлатиб қўймайди. Бу каби ҳақиқий мухлислар оддий ишқибозлар орасида ҳам, мутахассислар, журналистлар орасидан ҳам топилади.\nIII. Руҳий ҳолат\nМен сўнгги вақтларда қуйидаги гапларни кўп бор эшитишга мажбур бўлдим: «у Лобанов, Бабаян, Сергеев ва бошқаларнинг «адвокати»... Буларнинг барига сабаб шуки, камина терма жамоа ўйинларида бошқалар кўрмаётган ёхуд кўришни истамаётган ижобий жиҳатларга кўпроқ эътибор қаратаман. Шу билан бирга, албатта, «минус» лардан ҳам асло кўз юммайман. Аввалги мақоламда айтганимдек, Жанубий Кореяга қарши ўйинда вакилларимиз иккитагина хато қилиб, иккита гол ўтказиб юборишди. Рақиб эса атиги битта хато қилди...\nЯна бир қизиқ жиҳат: мен миллий терма жамоа ўйинларини Миржалол Қосимов мураббийлик қилган даврларда ҳам худди шундай таҳлил қилганман ва ўшанда ҳам каминага «адвокат» мақомини ёпиштиришганди. Ҳаттоки, мени Қосимов билан бирга тушлик қилиб, «буюртма мақола» ёзишда ҳам айблашган! Соғлом фикрли мухлислар аудиторияси эса терма жамоани ким бошқаришидан қатъий назар, ўз қарашларидан чекинмаслигимни, таҳлилларим доим бирдек давом этишини яхши билишади. Агар ўша корейсларнинг иккинчи голи бўлмаганида, шунча гап-сўзларга ўрин қолмасди. Иккинчи хато - сўнгги 5 дақиқадаги машъум хато мағлубиятга, мана шунча тортишувларга сабаб бўлди. Мақолага нега бу сарлавҳа танланганини тушунгандирсиз энди?..\nМанзилимга тош отаётганлар учун савол: юртимизда Лобановдан кўра кучлироқ дарвозабонлар борлигини бирор марта инкор қилганмидим? Ёки бошқа дарвозабонлар ҳақида нохолис фикр билдирганманми? Йўқ, албатта. Аммо шунга қарамай, ижтимоий тармоқларда Лобановни, Игорни ва бошқа футболчиларни тинмай ҳақорат қилаётганлар учраяпти. Энг қизиғи, танқид остида қолганлар орасида ўзим ҳам борман. Мен-ку, майли, ишим туфайли тез-тез бўлмағур фикрларни эшитиб тураман. Лекин футболчиларда нима айб? Нима футболчилар сизларни очиқ-ойдин ҳақорат қилишдими? Ёхуд Сергеев ва Лобановлар жамоадагиларни ҳурмат қилишмаяптими?\nАгар қўлингизда уларни айблашга асос бўладиган бирор далилингиз бўлса, яхшиси, бориб, кишининг юзига гапиринг! Шунда ҳеч бўлмаса, ошкоралик ва дадиллик учун сизга Respekt деймиз. Орқадан тош отиш эса кишига ярашмайдиган иллат.\nБу сўзларни ўша сиз айблаётган инсонларни иш жараёнида кўрган, меҳнатларга шахсан гувоҳ бўлган инсон ёзмоқда. Қайтараман, бўлмағур «далил»ларга таяниб, бекордан-бекорга одамларнинг тинчини бузишни бас қилинг! Қўполликлар, ҳақоратлар давом этмоқда - мен эса сукут сақлайман. Зора, мана шу сукут - қилмаган айби учун таъна-дашномлар эшитаётган инсонларни баттар мазах қилинишидан сақлаб қолса...\nP.S.: мазкур мақоладаги фикрлар фақат муаллифга тегишли. Таҳририятнинг фикрига кўра, Лобанов ўша биринчи гол урилган вазиятда чиндан ҳам, хато қилди. Аммо хато дарвозабоннинг тана вазнига ёки баландликка сакрашига асло боғлиқ эмас. Бизнингча, Лобанов чап қанотдан бошланган ҳужум зарба билан эмас, узатма билан якунланишига амин бўлганидан сўнг, сакраш ўрнига, ортга икки-уч қадам қўйиб, тўпни қайтариб юбориши мумкин эди. Қисқаси, у қарор қабул қилишида, жой танлашда адашди...\nРус тилидан И. Раҳимов таржимаси\n"Локомотив W" ва "Бунёдкор W" учрашуви (0:6) дан фоторепортаж 128 24.05.2018\n“Насаф” клуби бош менежери: Азизжон Ғаниевни Европага сотамиз, бизда таклифлар бор 1997 24.05.2018\n“Насаф”нинг молиявий инқирози қачон барҳам топади ёхуд Рўзиқул Бердиев билан интервью 2028 24.05.2018\nАзизжон Ғаниев ўзининг 10 млрдлик трансфери борасида нималар деди? 2557\nТахминлар ўзини оқламоқда. Чемпионат ўйинларига мухлислар ташрифи камаймоқда 950\nРасман! Иньеста Япониянинг “Виссел Кобе” клубига ўтди (Фото) 606


Ўқувчи ҳақиқий беллашувга тайёр(ми?)\nШу йилнинг январь ойида ўтказилган фан олимпиадаси ва билимлар беллашуви кўп нарсага ойдинлик киритди. Умумтаълим мактабларида ўтилаётган дарслар сифати, ўқитувчилар малакасию, ўқувчилар билимини бир қадар баҳолаш имконини берди.\nБу йилги саралаш босқичида илк бор 4-синф ўқувчилари иштирок этишди. Бешта фандан имтиҳон топширган ўқувчилар сони унчалик кўп эмас. Асосийси, янгилик ижобий натижа билан бошланди.\nТан олиш керак, биз неча йиллардан буён фақат юқори синф ўқувчиларини бу баҳслар марказида кўришга одатлангандик. Мусобақада фақат 5-10 синф ўқувчилари қатнашарди. Бошланғич синф ўқувчилари эса четда қолиб кетарди. Бу йилдан эса ҳаммаси ўзгарди. Саралаш босқичидан ўтган 4-синф ўқувчилари ҳозир туман босқичига қизғин ҳозирлик кўришмоқда.\nЯкуний натижаларга кўра, ушбу беллашувнинг иккинчи босқичига жами 7968 нафар ўқувчи йўл олади. Шунингдек, 9-10 синфларда ҳам фан олимпиадасининг туман босқичи якунланди. 49 нафар ўқувчининг вилоят босқичида иштирок этиши кутилмоқда.\nСавол туғилиши табиий. Хўш, улар қайси фанлар бўйича иштирок этади? Рўйхатда фақат она тили ва адабиёт, рус тили, математика, биология фанларидан чиққан ўқувчилар номини кўриш мумкин. Қарийб уч-тўрт йилдан буён аҳвол шу. Фан олимпиадаларининг туман босқичи ғолиблари асосан, ушбу фанлар кесимида бўлиб келаётир. Негадир информатика, кимё, чизмачилик сингари фанлардан ғолиблар чиқмаяпти.\nБу биринчи навбатда ўқитувчи малакаси, дарс сифатига боғлиқ жараён экани шубҳасиз. Мисол учун, ўқувчи сони кам бўлган аксарият мактабларда кимё фани бўйича махсус хоналар етишмайди. Ўқув қуроллари, зарур жиҳозлар билан таъминлаш, уларни сақлаш масаласида талай муаммолар мавжуд. Компьютер ва бошқа ахборот технологиялари имкониятларидан тўлиқ фойдаланилмаслиги ҳам бор гап. Бу ўз навбатида ўқитиш сифатига салбий таъсир ўтказмасдан қолмаяпти.\nЁки яна бир оғриқли жиҳат. Хўш, қачондан бери фан олимпиадаси дейилса, битта ўқувчи устида ишлаш, уни ғолибликка тайёрлашни тушунадиган бўлдик? Ахир мақсад барча ўқувчилар орасидан билимли, салоҳиятли ўқувчини юзага чиқариш эмасми? Эҳтимол, бу гапларни айтишга бироз кечдек туюлар. Чунки саралаш якунига етди, ҳисоб. Бироқ унутмайликки, беллашув, ҳақиқий баҳс ҳали олдинда. Қандай якун топиши ҳозирча қоронғу. Лекин, натижа кўп нарсани – қайси ўқитувчига қандай баҳо бериш, қай тартибда ишлаш кераклигини кўрсатиб қўяди.


Қашқадарёда 4 та янги туристик йўналиш ташкил этилади (Фото) — Sof.uz\nЖАҲОН 1,518,783 330,590 88,505\n12.03 11:43 496 Ўзбекистон\nҲазрати Султон тоғи, Сувтушар шаршараси, динозавр излари ва Амир Темур ғори объектлари янги туристик маршрутга айлантирилади.\n“Мазкур ҳудудларда зиёрат туризми ҳамда экологик туризмни ташкил этиш учун зарур инфратузилма яратилади. Шунингдек, ҳудудга инвесторлар ҳамда давлат-хусусий шериклик лойиҳалари асосида фаолият кўрсатувчи тадбиркорларни жалб этиш чораларини кўриш ҳам белгилаб берилган”, —дейди Туризмни ривожлантириш давлат қўмитаси Қашқадарё вилояти ҳудудий бошқармаси бошлиғи вазифасини бажарувчи Нуъмон Райимқулов.\nЯнги йўналишлар бориб кўриш ёки дам олишга арзийдими?\nУшбу йўналишлар хорижий сайёҳлардан кўра кўпроқ ички туристларни жалб қилиш учун очилмоқда.\nҲазрати Султон тоғи. Баландлиги 4643 метр бўлган тоғ мамлакатимизнинг энг баланд нуқтаси ҳисобланади. Унинг номи Хўжа Аҳмад Яссавий шарафига Ҳазрат Султон деб аталган. Чўққига томон йўлнинг узоқлиги, турли хил табиий тўсиқларнинг мавжудлиги туфайли уни забт этиш ҳар кимга ҳам насиб этавермаган.\nҲазрати Султон тоғи. Фото: kun.uz\nСувтушар шаршараси. Ҳисор давлат қўриқхонаси ҳудудидаги мазкур шаршара денгиз сатҳидан 2100 метр баландликда жойлашган. Сувнинг қордай оқлиги туфайли маҳаллий аҳоли уни “Суттушар” деб номлаган.\nСувтушар шаршараси. Фото: UzA\nДинозавр излари ва Амир Темур ғори. Ўзбекистоннинг ҳалигача тўлиқ ўрганилмаган сирли мўжизаларидан бири. Яккабоғ туманидаги Тошқўрғон қишлоғи яқинида жойлашган. Қишлоқда ҳамон катталиги икки метрдан ошиқроқ динозавр излари сақланиб қолган. Тошқўрғон яқинида Амир Темур ғори бор ва у ғор олимлар томонидан батафсил ўрганилмаган. Тожикистон билан чегарада жойлашгани сабабли маълум вақт бу объектга келиш тақиқланган эди ва ўтган йилдан бошлаб ушбу тақиқ бекор қилинди.\n7.04 17:58 22182\n6.04 10:47 9828\n7.04 17:30 5573\n6.04 23:19 5059\n7.04 17:17 4239\nҚашқадарёда ҳайдовчи Sparkʼни сув қувурлари устидан олиб ўтди (видео)\nКеча, 20:19 1141 Ўзбекистон\n6.04 15:29 491 Ўзбекистон\n3.04 20:55 996 Жамият\n3.04 11:03 1317 Ўзбекистон


Гугуша Россияда рекламасини бошлади « Ўзбекистон Халқ Ҳаракати\nГугуша Россияда рекламасини бошлади\n26 June 2012 - 8:29\nРоссиянинг Биринчи канали (Первый канал) орқали эфирга узатиладиган “Билишни истайман” (“Хочу знать”) телекўрсатувида ЎЗбекистоннинг қадимий ва афсонавий шаҳарларидан бири – Хивага бағишланган сюжет эфирга узатилди. Кўрсатувнинг телебошловчи Михаил Ширвиндт бошчилигидаги профессинал ижодий жамоаси Фонд Форум томонидан ЮНЕСКО кўмаги остида Қорақалпоғистон Республикасининг Элликқалъа тумани ва Нукус шаҳридаги И. Савицкий номидаги санъат музейида ўтказилган “Асрлар садоси” анъанавий маданият фестивали доирасида мамлакатга ташриф буюрган эди.\nУшбу сафар давомида Ўзбекистон ҳақида бир нечта ўзига хос қизиқарли сюжетлар тақдим этилди. Биринчи сюжет “Самарқандча паловга” http://www.1tv.ru/sprojects_edition/si=5719&d=28.05.2012, иккинчиси – Хивага http://www.1tv.ru/sprojects_edition/si5719/fi16271# бағишланди.\nНавбатдаги сюжет кўҳна ва навқирон Самарқандга бағишланади. Уни 26 июнь куни соат 16.20 да Биринчи канал эфирида ҳамда кўрсатув сайтида томоша қилишингиз мумкин.\nЭфирни кузатиб боринг! Энди ушбу каналда ЎЗбекистон анъаналари ва ўзига хосликлари, дунёнинг турли мамлакатларидан минглаб меҳмонларга маданий бойликлар ва бетакрор меросни кўз-кўз қилувчи “Асрлар садоси” анъанавий маданият фестивалига бағишланган ўнлаб сюжетлар намойиш этилади. Гулнора Каримованинг муаллифлик лойиҳаси бўлган мазкур фестиваль ўтказилган беш йил мобайнида унда 200 минган ортиқ киши қатнашган.


“Тегишли чоралар кўрилди, жавобгарликка тортилди!” – Bong.uz\n“Тегишли чоралар кўрилди, жавобгарликка тортилди!”\nАйтишларича, Жанубий Африка Республикасидаги университетга кираверишда шундай сўзлар ёзиб қўйилган экан: «Ҳар қандай миллатни йўқ қилиш учун атом бомбаси ёки узоқ радиусга таъсир қиладиган ракеталарга ҳожат йўқ. Фақат таълим сифати пасайтирилса ва имтиҳонларда талабаларга алдаш учун имконият яратилса, бас!». Аслида ҳам таълимнинг барбод бўлиши — миллатнинг, давлатнинг таназзулга учраши.\nОббо, яна эрталабдан кайфият бузилди, интернетда нималарни ёзишмайдия?! Лекин шу ўқиган гапларимда қайсидир маънода жон бор. Таълим сифатини пасайтириш эмас, юксалтириш учун коррупция керак. Ўзи “коррупция олий жиноят” деб оғзини тўлдириб гапирадиган амалдорлар коррупция деганда фақат ўқишга кириш, имтиҳон топшириш пайтидаги коррупцияни тушунса керак. Ё уларнинг ё менинг миям айнигани аниқ. Нега дейсизми? Аслини олсангиз, шу қоринбой амакиларнинг чўнтагига келиб тушаётган миллион-миллион пуллар коррупция эмасми? Йўқ, албатта, нега энди бу пуллар коррупция бўлсин, бу пуллар дунёда ҳамма нарсадан ҳам ўз амалини яхши кўрадиган жаҳонларни лол қолдирган қоринбой амакимнинг ишга бўлган лаёқатини ошириш учун чин дилдан берилган ёки айланма йўллар орқали бериладиган совға-ку. Қоринбой амаким ҳам нима қилсинлар энди янада яхшироқ ишлаш учун бу совғани қабул қиладиларда.\nЯна қўяверинг, амакимнинг чўнтагида шу пулларнинг ҳаммаси қолади деб ўйлайсиз шекилли? Йўқ, афсуски, менинг улардан ҳам катта қоринбой тоғаларим-у, калта сочли амма-холаларим кўп. Бечора амаким, сиз берган совғанинг ёнига яна ўзидан катта совғалар қўшиб, тоғалариму аммаларимни хурсанд қиладилар, нима қилсинлар креслоларини яхши кўрадилар-да.\nБунақа гапларни валдираб, жонингни куйдирганингни фойдаси йўқ дейсизми, биламан, бу нарсани тушуниб етганимга анча бўлди. Қуриб кетсин, бу аҳмоқ бошимга шунча йил йиққан билимим ҳеч нимага арзимаслигини олий ўқув юртига кириб тушундим. Қандай ўқишга кириб қолганимни ўзим ҳам билмайман. Ўлай агар пул бермадим, бир толеим кулиб қолди шекилли, уйдагилар ҳам ҳайрон…\nБизнинг давлатимизда коррупция ҳолати учун қандайдир жазо белгиланганми? Ёки фақат жиноят учун тегишли чоралар кўрилди ва жавобгарликка тортилди, дейилади холосми? Биз бечоралар эса бу тегишли чоралар нима эканини билмаймиз ҳам. Шу каби ўйлар билан дунё мамлакатларида коррупцион ҳолат кузатилганда, қандай чоралар кўрилишига қизиқдим:\nАҚШ. Эҳтимол, АҚШ коррупцияга қарши кураш олиб бориш соҳасида дунёдаги энг қатъий сиёсатлардан бирига амал қилмас. Аммо АҚШ қонунлари порахўрларга нисбатан олинган поранинг уч баробар қийматидаги жарима ва 15 йилгача озодликдан маҳрум этиш жазосини назарда тутади.\nГермания. Бу юртда порахўр амалдорга нисбатан уч йилдан беш йилгача бўлган қамоқ жазоси хавф солади. Бироқ суд коррупцияси билан бўлган вазият бироз бошқачароқ. Мамлакатда порахўр судьялар 10 йилгача озодликдан маҳрум этилиши мумкин.\nРоссия. Бугунги кунда Россия коррупция авж олган дунёдаги 50 та мамлакатнинг бири. Федерацияда коррупциячиларга жазо тайинлаш пора олиш вазияти ва пора қийматига қараб белгиланади. Шу тариқа Россияда ўта кўп миқдорда пора олган шахсга нисбатан олинган поранинг 80 баробаридан 100 баробаригача бўлган қийматдаги жарима ёки 8 йилдан 15 йилгача бўлган қамоқ жазоси хавф солади.\nҒарбда Шарққа қараганда коррупция жиноятига нисбатан енгил жазо тайинланади. Осиё қитъасида ушбу жиноят учун энг аёвсиз жазолар тайинланади. Хусусан, Таиландда 2015 йил 13 июлда коррупция тўғрисидаги қонунга киритилган ўзгартиришларга биноан, ўта кўп миқдордаги пора учун ўлим жазоси тайинланади. Ушбу қонун мамлакат фуқаролари учун ҳам, чет эл фуқаролари учун ҳам бир хил амал қилади. Шу билан бирга, кам миқдорда олинган пора учун ҳам бу ерда 5 йилдан 20 йилгача қамоқ жазоси тайинланади.\nХитойда ҳам пора олиш ўлим билан жазоланади. Одатда бундай жиноятчилар оммавий қатл этилади. Сўнгги ўн йилда Хитойда 10 мингдан ортиқ мансабдор шахс омма олдида отиб ташланди. 120 мингдан ортиқ порахўрга нисбатан 10 йилдан 20 йилгача қамоқ жазоси тайинланди.\nБирлашган Араб Амирликларида коррупцияга қарши кураш қонунлари ўзгача жазони назарда тутади. Бу ерда коррупциячиларнинг шунчаки қўли чопиб ташланади. Эрон ҳам порахўр мансабдорларни қатл этиш билан машҳур бўлган. Ўлим жазоси осиш орқали мамлакатнинг катта майдонларида ва омма олдида амалга оширилади. Эрон қонунчилиги учун пора ҳажми муҳим эмас, у ерда пора олганлиги исботланса бўлди. Шу билан бирга мамлакатда порахўр амалдорларнинг бармоқларини ва қўлларини кесиш амалиёти ҳам қўлланилади.\nЎзбекистонда фақат тегишли чоралар кўрилади, қонунда белгиланган тартибда жавобгарликка тортилади, дегандан бошқа гап йўқ. Ростини гапиришни севадиган тилим қурсин-ку, лекин яна бир гапни очиқ айтмасам бўлмайди, агар бизнинг мамлакатимизда ҳам коррупцион ҳаолатлар учун ўлим жазоси белгиланса, амалдорлар диназаврлардек қирилиб кетишса керак!..\nЭнди интернетни ўчирамиз ва жонажон ўқув юртим, ҳеч қачон қаримайдиган домлам ёнига шошиламан. Бу кетишда келажакда мени қандай тақдир кутяпти билмадим, ишқилиб, порахўр амакимга ўхшаб қолмасам бўлгани…\nPrevious Пул турганда савияга йўл бўлсин!\nNext «Думбул праграммис» ва кабелсиз компьютерлар


КАРАНТИН ҚОИДАЛАРИ ҚОНУНИЙМИ? - Ўзбекистон овози газетаси\nЎзбекистон Республикасида коронавирус тарқалишининг олдини олиш чора-тадбирлари дастурини тайёрлаш бўйича Махсус республика комиссияси 2020 йил январь ойида ташкил этилган. Комиссияга мамлакат Бош вазири раҳбарлик қилади.\nКомиссия томонидан қабул қилинган қарорлар баённомалар шаклида тузилади ва уларни зудлик билан бажариш талаб этилади. Шу сабабли, бу қарорлар ҳар куни барча алоқа каналлари орқали тарқатилади. Худди шу сабабга кўра, улар ҳар доим ҳам тўлиқ нашр этилмайди.\nРеспублика комиссияси томонидан карантин чоралари жорий этилиши қонуний асосларга эга бўлиб, унинг қарорларига идоравий мансублигидан ва ташкилий-ҳуқуқий шаклидан қатъи назар, барча ташкилотлар, уларнинг мансабдор шахслари, шунингдек, фуқаролар бўйсуниши шарт. Қоидабузарларга нисбатан Маъмурий жавобгарлик тўғрисидаги кодекс ва Жиноят кодексининг тегишли нормалари асосида жавобгарлик белгиланган.\nНима учун фавқулодда ҳолат эълон қилинмади?\nФавқулодда вазият – бу маълум бир ҳудудда юзага келган, одамлар қурбон бўлиши, инсон саломатлиги ёки атроф-муҳитга зарар етказилиши, жиддий моддий йўқотишлар ва одамларнинг яшаш шароитларининг бузилиши билан боғлиқ вазият.\nЎзбекистон Республикаси Президенти томонидан фавқулодда вазиятларда фавқулодда ҳолат жорий этилади. Президент қарори уч кун ичида парламент палаталарига тасдиқлаш учун юборилади. Қоида тариқасида, фавқулодда ҳолат режими жорий этилиши билан транспорт воситаларининг ҳаракатланиши янада қаттиқроқ чекланади, уларнинг назорати кучайтирилади, асосий озиқ-овқат маҳсулотларини сотиш, сотиб олиш ва тарқатишнинг махсус тартиби жорий этилади, жамоат тартибини ҳимоя қилиш кучайтирилади ва ҳоказо.\nҲозирги пайтда Ўзбекистонда барча режимларнинг энг юмшоғи – карантин жорий қилинган ва унинг доирасида барча зарур ва етарли даражада эпидемияга қарши қуйидаги чоралар кўрилган:\n–мамлакат ҳудудининг санитария муҳофазаси – санитария-карантин назорати ва чеклов чораларини қўллаш орқали таъминланади:\n–юқумли ва паразитар касалликлар ўчоқларида кўрилаётган чоралар, дезинфекциялаш чоралари – коронавирус билан касалланганликда гумон қилинган шахсларни аниқлаш, изоляция қилиш ва касалхонага ётқизиш, шунингдек, алоқада бўлганларни лаборатория текшируви ва тиббий кўрикдан ўтказиш: мажбурий тиббий кўриклар ва бошқалар.\nЎз-ўзини изоляция қилиш режими ҳуқуқийми?\nЎз-ўзини изоляция қилиш – юқумли ва паразитар касалликлар тарқалишининг олдини олишга қаратилган чеклов чораларидан биридир (карантин). Мазкур режим бошқа одамлар билан алоқани чеклаш, ёки минималлаштиришни – ташқарига чиқмаслик ва ижтимоий масофани сақлаб туриш учун ниқоб кийишни назарда тутади.\nЎз-ўзини изоляция қилиш режими эркин ҳаракатланиш ҳуқуқини чеклайди, аммо бу Ўзбекистон томонидан ратификация қилинган халқаро шартномаларга ва мамлакат Конституциясига, шунингдек, КОВИД-19 тарқалиши билан боғлиқ бўлган муаммоларга мутлақо мос келади.\nЎз-ўзини изоляция қилиш режимининг жорий этилиши қонуний асосга эга бўлганлиги сабабли, Ички ишлар органлари фуқаролардан унга риоя қилинишини, ноқонуний хатти-ҳаракатларнинг тўхтатилишини талаб қилишга, ушбу талаблар бажарилмаса, мажбурлаш чораларини кўришга ҳақлидир.\nВирусолог олимларининг таъкидлашича, телефонлар ва бошқа пластмасса қурилмалар ўзларида (5 кунгача) инфекцияни сақлайди ва тарқатади. Шу муносабат билан уларнинг карантин зонасига киритилиши санитария қоидаларига зиддир. Шу сабабли, карантиндаги коронавирус инфекциясини юқтирган ёки ушбу инфекцияни юқтирганликда гумон қилинган шахсларга тегишли бўлган уяли телефонлар, аудио ва видео ёзувлар, кредит карталари ва бошқа воситаларни вақтинча олиб қўйиш бўйича қоида жорий этилган. Олиб қўйилган нарсалар эгасининг ўзига тиббий муассасадан чиқариб юборилгандан сўнг ёки унинг яқин қариндошлари ёки вакилларига қайтарилади.\nДаволаш ёки карантин кўринишидаги мажбурий тиббий чоралар комиссия томонидан белгиланади. Бундай мажбурий тиббий чоралар юқумли касалликларга қарши курашиш қоидаларини бузувчиларга тайинланиши мумкин.\nКарантин чораларини бузганлик учун маъмурий жазо қўллаш тўғрисидаги қарорга рози бўлмаганлар судга шикоят қилиш ҳуқуқига эгадирлар. Олий суд ҳужжатларни фақат электрон ёки почта орқали топширишни тавсия қилади. Санитария қонунлари ва эпидемияга қарши курашиш қоидаларига риоя қилган ҳолда сиз адвокат хизматларидан фойдаланишингиз мумкин.\nихтисослаштирилган филиали катта ўқитувчиси.\n(“НОРМА” ҳуқуқий-ахборот портали материаллари асосида тайёрланди.)


Заҳириддин Муҳаммад Бобурнинг бебаҳо адабий, илмий-назарий асарлари қатори «Бобурнома»нинг ҳам ўрганилмаган тарафлари, қирралари шунчалар кўпки, уларни бугунги авлодга етказиш ўтмишдаги қадриятларимизни тиклаш, ундан баҳраманд бўлиш, ёшларда юксак ватанпарварлик руҳиятини тарбиялаш каби долзарб масалаларда алоҳида ўрин тутади.\nБобурнинг муҳораба майдонидаги ғалабаларини таъминлаган омиллардан бири, балки энг муҳими, унинг разведка хизматидан фойдаланиш қобилиятидир. Айни шу маҳорат минглаб лашкарларни ўлим балосидан асрашда, урушни ўз фойдасига ҳал қилишда, қолаверса, атрофидаги кишилар руҳияти, шахсиятини янада яхшироқ англашида, душман нияти – сир-асроридан аввалроқ воқиф бўлишда Бобурга қўл келган.\nТаъкидлаш жоизки, разведка хизмати тарихи узоқ ўтмишларга бориб тақалади. Ундан оқилона, тактик жиҳатдан пишиқ фойдаланган шахсгина юксак натижаларга эришган.\nШоҳ ва саркарда Бобурнинг юксак мантиқий таҳлили, уруш шароитини яхши англаши, яшиндек тез хулосага келиши, разведка хизматига ўз фурсатида мурожаат этиши ва қарийб адашмаганлиги кишини ҳайратга солади. «Бобурнома»дан бунга кўплаб мисоллар келтириш мумкин.\n1503-1504 йилги воқеалар. Бобур Мовароуннаҳрдан ноумид бўлиб, Кобулга юз тутган, Ҳисор вилоятининг Илоқ яйловларини кезиб, тақдир бундан кейин унга не кунларни раво кўришини ўй-хаёлларидан ўтказаётган мураккаб давр, бор-йўғи «ушбу юртта йигирма уч ёшнинг ибтидосида юзумга устара қўйдум» деб навқирон йигитлигига урғу берган пайти. Ёш Бобур бу юртларда ҳукмронлик қилаётган Ҳисор беги, кейинроқ ўзининг ашаддий душмани бўлган Хисравшоҳ ва унинг салтанати ҳақида маълумотга эга бўлиш учун Мулло Бобойи Пашоғарийни «элчиликка» юборади. Бобурнинг бундан мақсади элчи йўллашгина эмас, зарур маълумотга эга бўлиш эди. Лекин, Бобурнинг таъкидлашича, Пашоғарий «кўнгулга ёққудек сўз келтурмади». Аслида, Пашоғарий жудаям қуруқ қайтмаган. У одамлар орасида бўлиб, айрим зарур маълумотларни етказган: «вале эл ва улусдин сўзлар келтурди».\nЎша вақтда Бобур ўз лашкарларининг кўп қисмидан айрилган, 200-300 аскар ва беклари билан қолиб, ҳимояга ўта муҳтож эди. Бу пайтда темурий шаҳзодалар ва уларнинг беклари орасида лашкарларининг бир бек ёки султондан иккинчисига гуруҳ-гуруҳ бўлиб ўтиши оддий ҳол бўлган. Бунда иқтисодий, маънавий, маиший жиҳатлар, албатта, омон қолиб лашкар сафида бўлиш масаласи асосий омиллардан бўлган. Шу боис Бобур учун Хисравшоҳ лашкарларининг кайфиятини билиш муҳим бўлган ва у бу вазифани разведка хизматига юклаган. Лекин натижадан унчалик кўнгли тўлмаган. Зарур маълумотга эга бўла олмаган Бобур ноилож Коҳмард ва Бомиён томонга равона бўлади.\nЯна бир мисол Хисравшоҳнинг иниси Боқи Чағониёнийнинг Бобурга етказган разведка хабари билан боғлиқ. Афғонистонда ўз ҳукмронлиги асосини солаётган Бобур бегона юртдаги шаҳар, қишлоқ, ўрмонзор, кўча ва пасткўча, дарё ва сойлар хусусиятини жуда синчковлик билан ўрганади. Айниқса, бу лашкар хавфсизлиги, салтанат тақдири билан боғлиқ бўлса, Бобурнинг синчковлик қобилияти янада ошган, эҳтиёт чораларини кўришга киришган. Ҳали Бобурнинг Кобул ҳокимияти мустаҳкам шаклланмаган бир пайтда, атрофидаги дўстлари ҳам душман рафторини қилганда уларнинг ҳар бир ҳаракатини ўрганиш, кейин хулоса чиқариш бениҳоя муҳим эди. Шу даврда Бобурга нисбатан ёвқарашда бўлган Боқи Чағониёний «арзға еткурдиким, сув кечмай ушбу ердин (яъни Кўракатутдан – қавс ичидаги баъзи изоҳлар муаллифники), қўнуб, Кўҳат отлуқ ерга борса бўлур эмиш...» Бироқ Бобур бу хабарга унчалик ишонмади. Чағониёний Бобурни ишонтириш мақсадида бир неча айғоқчи кобулийларни олиб келади. Тундан кейин бир қадар ишонган бўлса-да, ушбу маълумотга таяниб уюштирган ҳужумдан Бобурнинг кўнгли тўлмайди: «Боқи Чағониёний арзга еткургандек НИМА черик элига тушмади. Боқибек бу саъйдин шармандароқ бўлди». Бу разведка маълумотлари кундалик ҳарбий амалиётлардан бирига хизмат қилган бўлса-да, Бобур бу масалага жуда жиддий ёндашган.\n1528 йил воқеалари. Заҳириддин Бобур Ҳиндистонда Иброҳим Лўдийнинг юз мингдан ортиқ лашкарини енгган. Бу узоқ ўлкаларда Амир Темур империясини тиклашдек орзуси амалга ошганлигидан шод бўлган даври. Бироқ бу пайтда унинг ҳукми Ҳиндистоннинг барча ўлкаларига тўлиқ ўтмас, қаршилик кўрсатаётган ҳинд рожалари, лашкар бошлиқлари ҳали анча ташвишлар орттирар эди. Бу вақтда Бобурнинг ҳарбий маҳорати етилган, у юрт олиш учун ҳар бир хабар, маълумотдан борган сари унумли фойдаланар, ҳинд ерида тезроқ мустаҳкам, ҳар қандай ихтилофлардан холи давлатни тузишга ошиқар эди. Ана шундай пайтда Бобур шерикларининг олдига, Кўҳ деган жойга кема билан етиб келади. Унинг кайфияти яхши, руҳи ғалабалар нашидасидан кўтаринки эди. Уруш оралиғида, исёнчи ҳиндулар, афғонларнинг тўсатдан қиладиган ҳужумлари вазиятида у курашчилар мусобақасини ўтказган, ҳатто бу спорт тадбири янада жонли ўтишини истаб, ўзи таъкидлаганидек, «хилофи қоида» «аввал зўрроқларни» майдонга чорлаган. Хуллас, бу пайт Бобур руҳиятида кам содир бўладиган хурсандлик дами бўлган.\nБироқ бу кайфиятни Султон Муҳаммад бахши келтирган разведка маълумоти ўзгартиради. Ҳаёт нашидасидан сармаст Бобур ўша заҳотиёқ шоҳ Бобурга айланади. Шу жараёнда «Султон Искандарнинг ўғли Маҳмудхоннингким, Султон Маҳмуд дерлар эди, БУЗУЛҒОНИНИНГ хабарини келтурур». Демак, Бобурнинг разведкаси олдин унинг томонига ўтган Султон Маҳмудхоннинг «бузулғонини» етказган, яъни у ўз ваъдасидан қайтиб, Бобурга нисбатан душманлик кайфиятини ихтиёр этган. Бу хабар «намози дигар»да — кун қорайгунча етиб келган. Келаси куни «намози пешин» (куннинг ярми)да Бобур бу маълумотга ишонқирамай разведкага бошқа кишини юборади ва у ҳам айни хабарни келтиради. Бобур ёзади: «Икки намоз орасида Тожихон Сарангхонийнинг арзадошти ҳам жосус хабариға мувофиқ келур. Бу кайфиятларни Султон Муҳаммад келиб арзға еткурди». Ушбу маълумотномалардан сўнг «Бобурнома»да бу ердаги муҳорабанинг айрим деталлари баён қилинади, Банорасга ўтган афғонларнинг шикаст топганлиги ҳақида сўз боради. Аслида, бу ҳол курашларнинг бир кунлик лаҳзаси, холос. Аммо, шунга қарамай, Бобур ўз хабарчилари — разведкачилар келтирган маълумотларга катта эътибор билан қараган.\n1507-1508 йилларни Бобур сиёсий қарашларининг энг масъулиятли даври, десак бўлади. Кобулда ўз сиёсий ҳукмронлигини мустаҳкамлаган Бобур Ҳиндистонга юзланади. Ўзининг айтишича, «Жумоидулаввал ойи Кобулдин Ҳиндустон азимати била кўчилди». Ана шу бир жумла доирасида Бобурнинг янги саргардонлик тақдири, ўзининг иқрорича «не бормоққа ери муқаррар, не турмоққа юрте муайян, юқори-қуйи яна бир ХАБАР ОЛҒУНЧА юрт тоза қилиб кўчилур эди». Бунда Бобур аниқ қилиб разведка хизмати, унинг ишончли хабарини олмагунча бошқа ерларни ўз тасарруфига киритишга шошилмаганлигини айтмоқда. Унинг бу тактикаси, ҳарбий истеъдоди кейинроқ Ҳиндистон муҳорабаларида жуда қўл келган.\n1507-1509 йил воқеалари. Бобур Кобулдан ҳозирги Жалолобод вилояти — Нингнаҳордан Ҳиндистон томон борар экан, жуда кўп афғон тўдаларига дуч келади, улар билан муҳорабалар олиб боради. Бу жараёнда ҳам Бобур разведка хизматига мурожаат этади. «Бобурнома»дан маълумки, Бобур учун энг муҳими, лашкарни эмин тутиш билан бирга уни озиқ-овқат, турар жой, чорва, отларни емиш билан таъминлаш бўлган. Армиянинг, салтанатининг озиқ-овқати масаласи ҳамиша биринчи галдаги вазифаларидан саналган. Бобур Нингнаҳор туманидаги Одинапур қўрғонига яқинлашганида айнан егулик маҳсулот, айниқса, шоли танқислигига дуч келади. Кеч куз пайтида эса шоли деҳқонлар томонидан йиғиштириб олинган, далаларда айтарлик ҳосил қолмаган. Бобур ёзади: «Кеч куз эди. Шолини тузларда аксар кўтариб эдилар. Ер билур кишилар арзга еткурдиларким, Алишанг туманининг руди юқори мил канори шолини қалин экарлар. Черикка қишлиқ ошлиқ эҳтимоли борким, андин ҳосил бўлғай.» (Ҳақиқатда, Алишанг тоғликда жойлашган бўлиб, унинг тепароқ қисмида шоли экини кеч пишади. Ушбу сатрлар муаллифи Афғонистон Жалолободининг бу мавзеида бўлиб, у ерда жуда юқори навли шолилар етиштирилишига гувоҳ бўлган). Бу ҳолатда разведка хизмати кўзланган натижани берган: «Нингнаҳор жилғасидан отланиб, илдам келиб, Сойгилдин ўтиб, Пуройин дарасиғача борилди, қалин шоли черик эли олдилар.»\nМана бу мисол ҳам Бобурнинг ҳарбий-стратегик режалари билан боғлиқ. Воқеа Афғонистон ерларида, феврал ойининг ўрталарида содир бўлган. 1509-1510 йилнинг бу қиши анча кеч келиб, Бобурга черикнинг озиқ-овқати ташвиши ором бермаётган пайт. У ёзади: «Сешанба куни ойнинг еттисида бекларни ва дилазак афғонлари улуғларини тилаб, кенгашиб, сўзни мунга қўйулдиким, йил охир бўлубтур, ҳутға бир-икки кун қолибтур, туздаги ошлиқни тамом кўтарибтурлар. Бу фурсатта Саводқа борсак, черик эли ошлиқ топмай танқислиқ бўлғусидур». Бобур ўзининг лашкарлари билан жуда машаққатли довон, адирларни кезиб охири Панкйалий деган жойга тушадилар. Маҳаллий шароитни билиш, кейингина бир қарорга келиш учун Бобур «Ўғонбердини бир неча киши била тил олғали илгаррак» юборади. Бироқ, Ўғонберди ҳам бу гал «кўнгул тилагудек таҳқиқ хабар келтурмади». Албатта, бу ҳол Бобурни қаноатлантирмаган. У яна разведка хизматига мурожаат этади: «Офтоб бир найза бўйи чиққанда Рустам туркманниким, қаравуллиққа йиборилиб эди, хабар келтурдиким, афғонлар хабардор бўлиб, қўзғолишибтурлар». Бобурнинг бу галги хабарчилари аниқ маълумот олиб келмаганларидан сўнг, у таваккал қилиб ҳужумга ўтади, ғанимларининг «бир пора асир ва ўй ва галаларини» қўлга киритади. Бобурнинг шу жойдаги бошқа разведка маълумотини олиши у билан кураш олиб бораётган афғон саркардаларининг умумий ҳолати ҳақида бўлиб, унинг энди, қайси йўлни танлаши учун муҳим эди. Аслини олганда, худди шу фурсатларда, афғон ерларини унча яхши тасаввур этмаган Бобур учун бундай хабарлар зарур ва разведка хизматининг асосий вазифаларидан бўлган. Бу маълумотлар юзаки қараганда жўнроқ кўринса-да, аслида Бобур ва унинг лашкарларини ўлимдан сақлаган, озиқ-овқатли мавзеларга етаклаган, кимга қарши курашишни олдиндан белгилаб берган. Бобур ўзи учун умр мазмунининг асоси бўлган қарор — Ҳиндистон юришига: айни шу маълумотларга эга бўлганидан кейингина азм қилган: «Бажаврдинким, ёнилди, Бҳира хаёли била ёнилиб эди, то Кобулға келиб эдук, ҳамиша Ҳиндустон юриши хаёлида эдук».\nМана бу мисол эса Бобурга бевосита уруш майдонида, унинг ҳал этувчи палласида разведка нечоғли қўл келганини кўрсатади. Бемалол айтиш мумкинки, Ҳиндистонни эгаллашдаги бу якуний уруш муваффақияти, имкон қадар Бобур лашкарлари учун кам талафот билан якунланганлиги ана шу разведка маълумотларининг натижаси билан ҳам боғлиқ. Чунки биз «Бобурнома»нинг бирон саҳифасида Бобурнинг бунчалик кўп, устма-уст хабарчиларини маълумот йиғиш учун юборганини, разведка маълумоти муҳораба ютуғининг бош омили эканлигига бу қадар аниқ баҳо берилганини кўрмадик.\nБобур ёзади: «Шанба куни жумодиул аввал ойининг ўн тўртида Агра навоҳисидин кўчуб, чоҳлар қозилғон юртқа келиб тушулди... Дарвеш Муҳаммад сорбон била Қисмтойким, Байанаға бориб келиб, ер-сувни билиб эди, илгари Секрий кўлининг ёқасида юрт кўра йиборилди. Келиб, юртта тушуб, Маҳдий Хожаға, Байанадағиларға киши чоптирулдиким, бетаваққуф келиб, қўшулғайлар».\nДемак, Бобур бу муҳорабага киргунга қадар уч марта разведка хизматига мурожаат этган. Унинг хабарчилари бу ернинг рельефи, сув заҳираси, ҳолатини «кўруб-билиб» келишлари зарур эди. Бунда маълумот тўлақонлилигини таъминлаш, шубҳага ўрин қолдирмаслик топширилган. Бинобарин, хатоликка йўл қўйиш урушда енгилиш билан баробар бўлган. Бобур маълумотни олиб, қаноат ҳосил қилгандан сўнг тез хулосага келади: « ...бетаваққуф келиб қўшилғайлар». Яъни заҳирадаги қўшинлар унга келиб қўшилишини амр қилган. Шундан кейин ҳам кўнгли тўлмаган Бобур яна разведкадан фойдаланади ва ана шу хабардин кейин ва бу ерда жанг олиб боришга оид тайёргарлик ишларини якунига етказади. Чунки хабарчиларнинг маълумотига биноан заҳира кучлари унга етиб келади, душманнинг қаерга, қайси масофада келиб тушганлигидан огоҳ бўлади ва шунга қараб керакли жойларда қоровулларни тайинлайди: «Ҳумоюннинг навкари Бек Мирак мўғулни бир неча йигит била кофирдин хабар олғали йиборилди. Кечасига бориб, хабар олиб, тонгласи хабар келтурдиларким, ғаним кишиси Бусовардин бир куруҳ илгаррак келиб тушган эмиш. Ҳам ушбу кун Маҳдий Хожа ва Муҳаммад Султон мирзо ва Байанадағи илғор келиб қўшулдилар. Беклар навбат била қаравуллиққа таъйин бўлдилар».\nЗаҳириддин Бобур муҳорабада ҳар қандай хатолик ёмон оқибатларга олиб келишини алоҳида таъкидлаган. Юқоридаги матндан кўринадики, Бобур разведка маълумотлари асосида ҳар бир бекни ўз лашкари билан маълум вақт ва манзилда қоровулликка тайин этган. Аммо, бу маълумотларга эътибор бермаган Абдулазиз бек жуда катта хатоликка йўл қўяди, ўзини ва лашкарини хавф остида қолдириб, уларнинг айримларидан айрилади, сафдошларини ҳам чалғитиб, уларнинг бошига турли кулфатлар ёғилишига сабаб бўлади. Ана шу мисолнинг ўзи ҳам Бобурнинг разведка маълумотларига нақадар эътибор бергани, унга ўзи амал қилгани, қаламравида бу тартибни бузганларга муросасиз бўлгани далилидир. Зеро, Абдулазизнинг шу хатоси жуда катта муҳорабага ҳозирлик кўраётган Бобурнинг режаларини бузади, Муҳаммад Али жанг-жанг каби лашкарбошисини бу жангга киритишга мажбур бўлади.\nМана бу мисол Бобурнинг Иброҳим Лўдий билан олиб борган курашининг дастлабки пайтига тааллуқли. У Иброҳим Лўдий аскарлари ҳолати, унга ким дўст, ким ғаним эканлигини билиш, «таҳқиқ қилиб» келишни разведка хизматига буюради ва маълумот ишонарли бўлиши зарурлигини алоҳида таъкидлайди: «Сиялкоттин Шоҳим Нурбекни ҳам Лаҳур бекларига чоптирулдиким, ёғий не ерда эканин таҳқиқ қилиб, қайда қотилурларини соҳибвуқуф кишидин билиб, айтиб йиборсунлар».\nБобур ўз юрти ва бошқа ерли савдогарлар орқали ҳам разведка маълумотлари олишга интилган. Албатта, бу усул янгилик эмас. Савдогарлар ҳукмдорлар учун ҳамиша зарур маълумотлар етказиб туришган. Бироқ Бобурнинг бу галги мақсади аниқ нишонга теккан. У Иброҳим Лўдий ҳақида жуда муҳим маълумотга эга бўлади. Оламхоннинг Иброҳимга қарши туриши, Хуросонда эса кўчманчи ўзбаклар Балхни муҳосара қилганликлари ҳақида маълумот олади ва зудлик билан қатъий қарорга келади: «Оламхонға Ҳиндустон сари рухсат бериб, ўзумуз Балх устига отландук».\nҚуйидаги мисоллар юқоридагидек катта сиёсий аҳамиятга молик бўлмаса-да, муҳораба тақдирини белгилашда муҳим ўрин эгаллаган. 1525 йилги муҳорабалар Бобурни анчагина чарчатган бўлса ҳам, ёнида тўнғич ўғли Ҳумоюн мардонавор курашиб, кўпгина асирларни, қўлга киритилган филларни олиб келиб мулозамат қилганлиги унинг руҳиятини кўтарган эди. Лекин Бобур рақиби Иброҳим Лўдийнинг сир-асроридан, ҳарбий имкониятидан кенгроқ хабардор бўлишни мақсад қилар экан, қандай бўлмасин, душман орасидан «тил» олиб келишни буюради: «Ул юрттан кўчуб, Шоҳобод келдук. Тил тутар учун Султон Иброҳимнинг ўрдусиға киши йибориб, неча кун бу юртта таваққуф бўлди». Демак, Бобур ҳатто разведка хабарини кутиб, бу жойда бир неча кун қолиб кетган. Унинг бу сабри ўз натижасини берган. У лашкарлари ва сафдошлари билан хавфсиз йўлни танлаб ҳаракат қилган. Лекин бу жойга етиб келган заҳоти яна бир кишисини разведкага, яна «тил» тутиб келишга жўнатган: «Иброҳимнинг ўрдусидин ҳам мутавотир хабарлар кела бошладиким, бир куруҳ-икки куруҳ кўчуб ҳар юртта икки-уч кун мақом қила-қила келадур. Биз ҳам мутаважжиҳ бўлуб, Шоҳободдин ора икки қўнуб, Жуун дарёсининг ёқосиға Сарсава тўғриси келиб туштук. Хожа Калоннинг навкари Ҳайдарқулини тил тута йиборилди».\nБобурнинг бу галги тиришқоқлиги, мақсад сари интилиши, юксак разведка қобилияти зарур натижани берган. Ҳайдарқули келтирган хабар Иброҳим Лўдий билан бўлган жанг муваффақиятини таъминлаган. Бу хабарда душманнинг ҳарбий имконияти, армия сафларининг жойланиши ва сони, лашкарлар орасидаги ўзаро муносабат, ҳатто уларнинг қайси ҳолатда ўтириб-туришларигача тафсилоти билан етказилган эди. Бобур ушбу маълумотни олар экан, ҳужумга ўтиб, ўзининг энг кўзга кўринган сарлашкарлари Чин Темур Султон, Муҳаммад Султон, Султоним Жунайд, Мир Ҳусайн ва бошқаларни бу муҳорабага сафарбар этади. Натижа унинг кўнглидагидан ҳам яхши бўлади. Бобур муҳорабаларда жуда катта ютуққа эришади, ўзи ташаббус кўрсатиб Уста Алиқули тўпчи билан яратган тўпларини ишга солиб, Иброҳим Лўдий устидан мутлақ ғалаба қозонади. Бу натижаларни қўлга киритишда, албатта, бевосита унинг разведкага оид қобилиятининг ҳам муҳим ҳиссаси бўлган.\nАждодларимизнинг ҳарбий салоҳияти тарихини ўрганиш ёш авлод қалбида Ватанга муҳаббат туйғусини уйғотишда алоҳида аҳмиятга эга. Бинобарин, миллатимизнинг ҳарбий тарихи деярли ўрганилган эмас. Биргина Бобур ҳарбий маҳорати кўплаб тадқиқотларга етарли материал бера олади. Бу масалаларни Бобурнинг моҳир адиб, шоир, олим, энциклопедик билим соҳиби сифатлари билан ҳамоҳанг ўрганиш, айниқса, янада катта самара беради.


“Уммон” гуруҳи: “Оила қурганимиздан сўнг мухлисларимиз камайди” Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Уммон” гуруҳи: “Оила қурганимиздан сўнг мухлисларимиз камайди” 15:50, 17 октябрь\t“Уммон” гуруҳи “Даракчи” газетасига берган интервьюсида кўплаб қизиқарли саволларга жавоб берди. Гуруҳдаги Шоҳруҳ ва Жасур оила қурганидан сўнг бу ҳолат уларнинг ижодий фаолиятига ва рейтингига қандай таъсир кўрсатгани ҳақидаги саволга улар қуйидагича жавоб берди: Жасур: — Тан олиш керак, чўчиш ҳаммада бўлади. Табиийки, бизларни ҳам бундай ҳаёл четлаб ўтгани йўқ. Чунки ўзингиз айтганингиздек, мухлисларимизнинг аксариятини қизлар ташкил этишади. Ва албатта, уйланиш мухлисларнинг камайишига таъсир этмасдан қолмайди. Аммо иш билан бўлиб оила, шахсий ҳаётни ҳам унутиб қўйиш керак эмас. Мухлисларнинг муносабатига келсак, улар бизнинг ижодимизга шинавандалик қилишларини истардик. Шоҳруҳ: — Яширин уйланиб, кейин ҳаммага худди бўйдоқдек кўриниб юриш бизга тўғри келмайди. Бу жуда нотўғри. Тингловчилармиз бизни боримизча қабул қилишларини истаймиз. Зоҳид: — Ҳаётимизни яхши кунини барчага эълон қилиб, яқинларимиз билан биргаликда нишонлаш каби ёқимли нарсани яшириш нотўғри. Ашаддий мухлисларимиз бизнинг ҳаётимиздаги бундай яхши янгиликлардан худди ўзимиздек хурсанд бўлишади, деб ўйлайман. “Уммон” гуруҳи билан тўлиқ интервьюни “Даракчи” газетасининг пайшанба куни сотувга чиқадиган янги сонида ўқишингиз мумкин.


Жорий йилда “Samarkand Half Marathon” дастури қандай ташкил этилади? / Olamsport.com\n17 окт 16:57\nЖорий йилда “Samarkand Half Marathon” дастури қандай ташкил этилади?\nТеглар : МарафонСамарқанд\nБугун, 17 октябрь куни кўҳна ва ҳамиша навқирон Самарқанд шаҳрида “Samarkand Half Marathon” хайрия яриммарафони дастурини тақдим этиш учун матбуот анжумани ташкил этилди.\nАнжуманда Ўзбекистон Республикаси Бош вазирининг ўринбосари, “Samarkand Half Marathon” ташкилий қўмитаси раиси Азиз Абдуҳакимов, Самарқанд вилояти ҳокимининг ўринбосари Ботир Нуруллаев, Жисмоний тарбия ва спорт вазирининг биринчи ўринбосари Равшан Эрматов, Маданият вазирлиги ҳузуридаги Маданият ва санъатни ривожлантириш жамғармаси ижрочи директори Гаяне Умерова, яриммарафон бош ҳамкори «Капиталбанк» АТБ бошқаруви раиси Алишер Мирзаевлар иштирок этиб, оммавий ахборот воситалари ходимларини қизиқтирган саволларга жавоб қайтарди.\nШунингдек, анжуманда Жисмоний тарбия ва спорт вазирининг ўринбосари А.Каримов ҳам иштирок этди\nБугунги кунда дунёдаги оғир эпидемиологик вазият туфайли 2020 йилги яриммарафон дастурининг спорт қисмини виртуал форматда ўтказишни тақозо этмоқда. Ўзига хос янгича ёндашув яриммарафон иштирокчилари ва фуқароларимиз томонидан кўплаб саволларнинг туғилишига сабаб бўлмоқда.\n- Таъкидлаш жоизки, бу йилги Самарқанд яриммарафони ҳам Республика маданий ҳаётида муҳим ўринга эга бўлиб, Ўзбекистонда соғлом турмуш тарзини тарғиб қилиш ва спорт туризмини ривожлантиришдан ташқари, ушбу лойиҳа хайрия миссиясига, яъни аутизмга чалинган болаларни қўллаб-қувватлашга қаратилган.\nШуни таъкидлашни истардимки, имконияти чекланган ва соғлом болаларни биргаликда ўқитиш ва тарбиялашни тизимли равишда жорий этиш, энг муҳими, жаҳон тенденциясига мувофиқ аутизм ҳақида гапириш, биргаликда ҳаракат ва тадбирлар билан бутун аҳоли ўртасида ушбу муҳим мавзу бўйича хабардорликни сифат жиҳатидан оширмоқдамиз, - деди “Samarkand Half Marathon” ташкилий қўмитаси раиси А.Абдуҳакимов.\nШунингдек, матбуот анжуманида Жисмоний тарбия ва спорт вазирининг биринчи ўринбосари Равшан Эрматов ҳам нутқ сўзлади.\n- Гўзал ва ҳамиша навқирон Самарқанд шаҳрида иккинчи маротаба ташкил этилаётган ушбу марафон мамлакат ижтимоий ҳаётида йирик ҳодиса бўлиб, у юртимизда маданий туризмни ривожлантиришга катта туртки беради. Бу шунчаки югуриш, оддий спорт тадбири эмас, балки бой маданий анъаналарни ўзида мужассам этган лойиҳадир.\nМамлакатимизнинг фахри ва ифтихорига айланган спортчилар – Оксана Чусовитина, Шахрам Ғиясов, Одил Ахмедов, Руслан Нуриддиновлар ҳам мазкур марафонни аҳоли орасида тарғиб этишда фаол иштирок этдилар.\nФурсатдан фойдаланиб мен ҳам барчангизни ушбу марафонда иштирок этишга чорлаб қоламан.\nБу йилги яриммарафон эпидемиологик вазият туфайли онлайн форматда ўтказилиб, бу йил билан жаҳоннинг турли мамлакатларидаги минглаб одамлар эътиборини яна бир бор жаннатмакон юртимизга қаратиш мумкин. Бу эса хорижликларда келгусида гўзал ва навқирон Самарқанд шаҳрига ташриф буюриш истагини уйғотади.\nЖорий йил 1 ноябрь куни Самарқандда профессионал спортчилар учун 21 км масофага мўлжалланган классик яриммарафон ўтказилиши режалаштирилган. Шу куни эрталаб соат 09:00 дан 11:00 га қадар белгиланган йўналишда профессионаллар учун югуриш бўлиб ўтади. Шундан сўнг, кеч соат 21:00 гача бўлган вақт оралиғида бошқа иштирокчилар ўз хоҳишига кўра, ҳар қандай масофани босиб ўтишлари, ҳатто финиш аркаси ёнида суратга тушишлари мумкин.\nЯриммарафон ўтказиладиган куни Самарқандда бўла олмаган инсонлар учун югуриш виртуал форматда ўтказилади, бу эса ўз ўрнида тадбирга кўплаб югурувчиларни жалб қилиш имкониятини ҳамда бутун дунё бўйлаб иштирокчиларга жой ва масофани ўзлари танлаш эркинлигини тақдим этади. Натижада халқаро хайрия яриммарафонининг географияси кенгаяди.\nБу йил “Samarkand Half Marathon” дастурида аниқ белгиланган масофалар бўлмайди. Ҳар бир иштирокчи 1 км.дан 50 км.гача бўлган масофани ўз ҳоҳишига кўра босиб ўтади. Тадбирда қатнашишни истаганлар жорий йил 1 ноябрга қадар яриммарафоннинг www.samarkandhalfmarathon.uz сайтида иштирокчи сифатида рўйхатдан ўтишлари лозим.\nУшбу тадбирда бу йил асосий эътибор жамоавий иштирокка, югуриш клублари ва коорпоратив жамоаларни жалб қилишга қаратилади. Шу мақсадда ташкилотчилар томонидан бутун дунё бўйлаб югурувчилар орасида жуда машҳур ва бепул бўлган GPS Strava мобил иловаси ишга туширилди. Мобил илова орқали финалчиларнинг якуний натижалари сайтга автоматик равишда юкланади. Натижаларнинг тўғри юкланиши учун Strava мобил иловасида аккаунтингизни шахсий кабинет билан биргаликда синхронлаштиришингиз лозим.\nAҳоли қамрови кенгроқ бўлиши учун мобил иловага онлайн форматдаги иккита янги – масофаси 1 км бўлган «Болалар югуриши» ва «Скандинавча юриш» вариантлари қўшилди.\nАнжуман якунида ташкилотчилар марафон ўтадиган трассалар ва уларда амалга оширилаётган ишларни кўздан кечиришди.\nСамарқандда Улан-Батор "Катта Дубулға" турнирига тайёргарлик давом этмоқда + ФОТОГАЛЕРЕЯ 0


Азиз ва мукаррам инсон\nБарча инсонлар Аллоҳ таолонинг наздида бир хил мақомда бўлиб, фақатгина уларнинг азиз ва мукаррамлиги тақвоси биландир. Аллоҳ таоло айтади: «Албатта, Аллоҳ наздида (энг азизу) мукаррамроғингиз тақводорроғингиздир», (Ҳужурот, 13).\nҲатто, динимизда мусулмон бўлсин ёки бўлмасин ҳар қандай инсон одамийлик жиҳатидан юқори қадрланади. Бу борада Абдураҳмон ибн Абу Лайло (розияллоҳу анҳумо)дан ривоят қилинади: Саҳл ибн Ҳаниф ва Қайс ибн Саъд Қудисияда ўтирганларида олдиларидан тобутни олиб ўтдилар, икковлари ҳам ўринларидан турдилар, шунда бу мусулмоннинг тобути эмас-ку, нега турдингиз? деб сўралганда, икковлари Расулуллоҳ (соллаллоҳу алайҳи ва саллам)нинг олдиларидан тобут олиб ўтилганда ўрниларидан турдилар, Расулуллоҳдан бу яҳудийнинг тобути, яҳудий бўлса ҳам турамизми? деб сўралганда, Расулуллоҳ “У инсон эмасми”? дедилар, деб жавоб бердилар.\nИслом дини келганида инсоннинг улуғлигини бадном қиладиган қуллик тузуми ҳукм сурарди. Ислом дини инсонийликка хилоф бўлган, адолатсизликка асосланган қуллик тузумини тадрижий йўл билан муолажа қилди.\nАввало, пул тўлаб озод этилувчи қулларга молларнинг закотларидан насиба борлигини баён қилди: Албатта, садақаларни фақат фақирлар, мискинлар, унда (садақа ишида) ишловчилар, диллари ошна қилинувчи (кофир)лар, (пул тўлаб озод этилувчи) қуллар, қарздорларга ва Аллоҳ йўлида ҳамда йўловчига (мусофирга бериш) Аллоҳ (томони)дан фарз (этилди). Аллоҳ илмли ва ҳикматли зотдир”, (Тавба, 60).\nИккинчидан, қасамнинг каффоратига қул озод қилишга буюрди: Қасамларингиздаги беҳуда сўзлар учун Аллоҳ сизларни жавобгар қилмайди, балки сидқидилдан боғлаган қасамлар (бузилгани) учун сизларни жавобгарликка тортади. Бунинг каффорати (жаримаси) – оилангизни озиқлантириш учун лозим таомларнинг ўртача миқдорида ўнта мискинга таом бериш ёки уларнинг кийимлари ёхуд бир қулни озод қилишдир”, (Моида, 89).\nУчинчидан, қул эгаси қулини урса унинг каффоратига уни озод қилишга буюрди. Бу ҳақда Абдуллоҳ ибн Умар (розияллоҳу анҳу)дан ривоят қилинади: “Мен Расулуллоҳ (соллаллоҳу алайҳи ва саллам)нинг: “Ким қулини муштласа ёки урса унинг каффорати уни озод қилиш”, деганларини эшитганман деди” (Имом Муслим ривояти).\nАбдуллоҳ ибн Масъуд (розияллоҳу анҳу) айтади: “Қулимни ургандим, орқамдан “Эй, Абу Масъуд албатта Аллоҳ сен уни жазолашга қодир бўлганингдан сени жазолашга қодирроқдир”, деган овозни эшитиб, бурилиб қарасам, Расулуллоҳ (соллаллоҳу алайҳи ва саллам) эканлар. “Ё, Расулуллоҳ (соллаллоҳу алайҳи ва саллам) Аллоҳ учун уни озод қилдим”, дедим. Шунда Расулуллоҳ (соллаллоҳу алайҳи ва саллам) “Агар шундай қилмаганингда албатта дўзах сени ушларди”, дедилар (Муслим ривояти).\nИмом Нававий (раҳматуллоҳи алайҳ): “Бу ҳадисда қул озод қилиш, ғазабни ичга ютиш, кечиримли бўлиш ҳамда банда бандага ҳукм қилганидек Аллоҳ ҳам унга шундай ҳукм чиқаришига танбеҳ ва насиҳат бор”, деган.\nЖиззах тумани “Яккақайрағоч”\n5601 марта ўқилди\nДругие материалы в этой категории: « Хотира – муқаддас ва азиз туйғу\tХотира ва қадр мезони »


Покистон: халқаро қидирувдаги жангари ўлдирилди\n08 май 2021, Тошкент вақти: 21:25\nПокистондан олинган маълумотга кўра, 2006 йилда Лондондан АҚШга парвоз қилаётган йўловчи самолётларида қўпорувчилик амалиётлари содир этишни режалаштирганликда гумонланаётган шахс маҳв этилди.\nХабарларга кўра, британиялик жангари Рашид Рауф бугун Покистоннинг Афғонистонга яқин ҳудудида АҚШ ҳарбийлари томонидан амалга оширилгани айтилаётган ҳаво зарбаси оқибатида ҳалок бўлган.\nРашид Рауф 2006 йилда Лондондан АҚШга парвоз қилаётган самолётларда суюқ портловчи мосламалар ёрдамида қўпорувчилик амалиётлари содир этиш ҳаракатлари ортида бўлган асосий шахслардан бири ҳисобланган. Бу ҳаракатлар фош этилганидан сўнг жаҳоннинг барча йирик аэропортларида суюқлик ташишга нисбатан чекловлар жорий этилганди.\nРашид Рауф 2006 йилда Покистонда ҳибсга олинган эди, бироқ ўтган йилнинг декабр ойида у маҳкамадан қочишга муваффақ бўлган.\nМаълум бўлишича, бугунги ҳаво зарбаларида Рашид Рауфдан ташқари мисрлик икки жангари ҳамда яна икки киши ҳалок бўлган.


ЖИҒИЛДОН ҚАЙНАШИ БИЛАН БОҒЛИҚ МУАММОЛАР | Нольпаза\nБИЛАН БОҒЛИҚ МУАММОЛАР\nЖиғилдон қайнаши ва рефлюкс\nКечаю кундуз жиғилдоннинг қайнаши\nЖиғилдон қайнаши асоратлари\nЖиғилдон қайнашининг сабаблари\nЖиғилдон қайнашини енгиллаштирадиган дорилар\nГастроэзофагеал рефлюкс касаллиги (ГЭРК) – энг кўп тарқалган меъда-ичак касаллиги бўлиб, турли мамлакатларда яшайдиган 20%дан 30%гача инсонлар касалланган. ГЭРК – бу меъдадан қизилўнгачга (томоқ ва меъда орасидаги меъда-ичак йўлининг қисми) меъда ширасининг ҳаддан зиёд тескари оқимидир. Энг кўп учрайдиган симптомлари жиғилдон қайнаши ва кекириш ҳисобланади.\nЖиғилдон қайнаши – бу тўш суяги орқасида куйиш ва оғриқни ҳис этишдир.\nЖиғилдон қайнашини ер юзи аҳолисининг ярмидан кўпи йилига камида бир марта ҳис қилади. Ҳаммадан кўпроқ бу ҳолат эркакларда учрайди. Шунингдек ушбу ҳолат ҳомиладорлик вақтида кўпроқ учрайди, бироқ одатда вақтинчалик характерга эгадир. Сўнгги 15 йил давомида ҳар ҳафта ГЭРК симптромларини бошдан кечирадиган одамларнинг сони деярли 50%га ортди.\nКекириш – бу меъдада мавжуд бўлганларнинг томоққа ёки оғиз бўшлиғига беихтиёр қайтишидир.\nЖиғилдоннинг қайнаши ва кекириш оғизда нордон ёки аччиқ таъм, оғиздан нохуш ҳид, меъдада мавжуд бўлганларнинг оғизга қайтиши, қусиш, тилнинг ачишиши ва оғиз бўшлиғида яраларнинг ҳосил бўлиши билан кузатиб борилиши мумкин.\nСимптомлар кундузи ва кечқурун пайдо бўлади, шунинг учун қайталанувчан жиғилдон қайнаши уни ҳис этаётганларни соғлом турмуш тарзини бузиб, уларнинг ҳаёт кечириш сифатини сезиларли даражада ёмонлаштириши мумкин.\nПротон помпа ингибиторлари (ППИ) кислотанинг ҳаддан зиёд секрецияси билан боғлиқ бўлган касалликларни даволашда ҳақиқий инқилобни юзага келтирди. Улар давомли таъсирга эга (24 соат) – кунига битта таблетка кечаю кундуз симптомларни йўқотади.\nСиз эса биласизми?\nГЭРКдан аъзият чекаётган беморлар ўзларининг ҳаёт кечириш сифатларини юрак касалликлари ва диабетдан аъзият чекаётган беморлар билан таққосланганда худди шундай даражада ёки ундан ҳам ёмонроқ даражада баҳолайдилар.\nЖиғилдон қайнаши асоратлари:\nуйқу вақтида апноэ,\nнафас олишнинг қийинлашиши,\nтиш эмалининг шикастланиши.\nЖиғилдон қайнаши, кекириш ва килотага боғлиқ бўлган ГЭРКнинг бошқа симптомлари, нафақат турмуш тарзи сабаби бўйича, балки, авваламбор, меъда ва қизилўнгач орасидаги сфинктерни бўшашиши сабабли ҳам вужудга келади. Меъёрдаги овқат ҳазм қилишда қизилўнгачнинг пастки сфинктери овқатнинг меъдага ўтиш имкониятини бериб, очилади, ва меъдадан қизилўнгачга овқатларнинг ва кислотали ширанинг оқимини олдини олиш учун ёпилади. Бироқ, ушбу мушак кучсизроқ бўлиб қолган ёки бўшашиб кетган вақтда, меъданинг кислотали таркиби қизилўнгачга қайтиши мумкин.\nГЭРК ривожланишига ёрдам бериши мумкин бўлган омиллар\nкасалликлар (эзофагит, склеродермия)\nқизилўнгач тирқишининг чурраси\nносоғлом турмуш тарзи (масалан, стресс, алкоголни истеъмол қилиш, чекиш, ҳаддан зиёд ортиқча тана вазни)\nбаъзи дори воситаларини (масалан, теофиллинни, трициклик антидепрессентларни, кальций каналлари блокаторларини) қабул қилиниши\nқизилўнгачнинг пастки сфинктерини механик шикастланиши (масалан, жарроҳлик аралашуви, баллон дилатация)\nҳомиладорлик (эстроген ва прогестерон гормонларининг таъсир этиши сабабли)\nЖиғилдон қайнашига шунингдек маълум маҳсулотлар ва ичимликлар таъсир қилиши мумкин. Батафсил маълумот “Меъданинг бузилишига олиб келиши мумкин бўлган озиқ-овқат маҳсулотлари” бўлимида тақдим этилган.\nЖиғилдон қайнашини даволаш учун қўлланилувчи дори препаратлари уч гуруҳга бўлинади: антацидлар, Н2-рецепторлар блокаторлари ва протон помпа ингибиторлари. Протон помпа ингибиторларига шунингдек “Нольпаза 20 мг” воситаси ҳам киради, уни шифокор рецетисиз харид қилиш мумкин.\n1 соатдан 3 соатгача ҳимоя\nАнтацидлар меъдада кислотани нейтрализация қилади. Улар тез таъсир кўрсатади, аммо самара қисқа муддатли ҳисобланади (1 соатдан 3 соатгача), шунинг учун уларни кунига бир неча марта қабул қилиш керак (4 мартадан 5 мартагача), ва кислотани сутканинг тунги вақтида нейтрализация қилинишини тахмин қилиш имкони йўқ. 30дан ортиқ дори воситалари турлари билан ўзаро таъсирлари сабабли, уларни бироз вақт кутиб, кейин қабул қилиш керак.\n24 соат давомида ҳимоя, Нольпаза 20 мг\nППИ меъда кислотасини секрециясини назорат қилиш учун самарали дори воситаси ҳисобланади. Суткада битта таблетка қабул қилиниши 24 соат давомида меъдада кислота хосил бўлишини олдини олади, чунки унинг секрециясини (базал, тунги ва овқат қабул қилинишига боғлиқ) барча фазаларни сусайтиради. Ушбу препаратлар тез-тез симптомларни бошдан ўтказаётган беморлар учун мос келади.\n12 соат давомида ҳимоя\nН2-рецепторлар блокаторлари меъданинг париентал ҳужайраларида (кислотани ажратиб чиқарувчи ҳужайралар) кислота секрециясини сусайтириб, билвосита таъсир қилади. Симптомлар ярим соат ёки 1 соатдан кейин ўтиб кетади. Уларнинг самараси 6 соатдан 12 соатгача давом этганлиги сабабли, уларни суткада икки марта қабул қилиш керак. Тез-тез қўлланилиши дори воситасига нисбатан резистентликка олиб келиши мумкин, бу даволашнинг самарадорлигини пасайтиради.


Таровеҳ неча ракат? — Саййид Муҳйиддин махдум ўрта махсус ислом билим юртининг сайти | MAXDUM.UZ\nАбу Салама ибн Абдурраҳмон Ойша онамиз розияллоҳу анҳодан Расулуллоҳ соллаллоҳу алайҳи васалламнинг рамазонда ўқийдиган намози қандай эканлигини сўраганларида, уммул мўъминин Оиша онамиз розияллоҳу анҳо:\n“Расулуллоҳ соллаллоҳу алайҳи васаллам рамазонда ҳам, ундан бошқасида ҳам ўн бир ракатга зиёда қилмас эдилар. Тўрт ракат ўқирдилар. Уларнинг қандай ҳам чиройлилиги, узунлигини сўрамай қўявер!… Сўнг яна тўрт ракат ўқирдилар. Уларнинг қандай ҳам чиройлилиги, узунлигини сўрамай қўявер!… Сўнг уч ракат (витр) ўқир эдилар”. – деб жавоб берганлар\nМазкур ҳадиси шарифга биноан пайғамбаримиз Расулуллоҳ соллаллоҳу алайҳи васаллам таровеҳни саккиз ракъат ўқиганликлари маълум бўлмоқда.\nЖобир ибн абдуллоҳ розияллоҳу анҳудан қилинган ривоят ҳам юқоридаги ҳадисни қувватлаб келган.\nЗеро, у зот “Расулуллоҳ соллаллоҳу алайҳи васаллам рамазон ойида бизга саккиз ракат намоз ўқиб бердилар ва витр ўқидилар. Эртаси куни биз масжидга йиғилдик, ул зоти шариф чиқади, деб ўйладик. Бас, тонг отгунча бизнинг олдимизга келмадилар. Сўнг келганларида, биз айтдикки: “Эй, Расулуллоҳ! Кеча масжидда тўпланган эдик, бизга намоз ўқиб берасиз деб умид қилган эдик”. Шунда Расулуллоҳ соллаллоҳу алайҳи васаллам: “Мен сизларга фарз бўлиб ёзилишидан қўрқдим”, – дедилар”.\nШундоқ бўлса-да, таровеҳни йигирма ракат эканлигига саҳобалар, тобеъинлар, ҳамда улардан кейинги авлодлар ва барча фиқҳий мазҳабларнинг имомлари иттифоқ қилганлар. Жумладан, Ибн Аббос розияллоҳу анҳудан келтирилган ривоятда Расулуллоҳ соллаллоҳу алайҳи васаллам рамазонда йигирма ракат таровеҳ ўқиганлар ва витрни ҳам ўқиганлар. Имом Байҳақий ҳам мазкур ҳадисни ривоят қилиб, Расулуллоҳ соллаллоҳу алайҳи васаллам йигирма ракъатни жамоатсиз ўқир эди, деб қўшимча қилганлар. Абу Абдураҳмон ас-Суламийнинг ривоятида, Ҳазрати Али каррамаллоҳу важҳа рамазонда қориларни чақириб, улардан бирига одамларга йигирма ракат ўқиб беришни буюрган, Ҳазрати Али эса уларга витрни ўқиб берганлар.\nЯзид ибн Румон розияллоҳу анҳудан ривоят қилинади: “Умар ибн Хаттобнинг замонида одамлар йигирма уч ракат ила қоим бўлар эдилар”. Йигирмаси таровеҳ, учтаси витр. Ҳазрати Умар розияллоҳу анҳу ўзларининг халифалик даврларида одамларнинг рамазон кечаларида масжидга тўплаб, таровеҳни йигирма ракат жамоат билан ўқишни жорий қилдилар. Саҳобалардан бирор киши бу ишга қарши чиқмади. Ҳатто ҳазрати Умардан кейинги ҳазрати Усмон ва ҳазрати Алийдек хулофои рошидинлар мартабасидаги зотлар ҳам бу амални тўхтатишмаган. Ваҳоланки, бу улуғлар диндаги бидъат амалларнинг рўпарасида ҳаргиз сабр қилиб турмаганлар, балки у бидъат бўлса, ўз ўрнида тўхтатардилар. Расулуллоҳ соллаллоҳу алайҳи васаллам муборак ҳадиси шарифларида шундай марҳамат қилгандилар: “Ўзингларга менинг суннатимни ҳамда рошид ва маҳдий бўлган (яъни, ҳидоят, тўғри йўлда юрувчи) халифаларимни суннатини лозим тутинглар, буни ақл тишларинг билан маҳкам тишлаб олинглар”. (Абу Довуд ривояти). Пайғамбаримиз соллаллоҳу алайҳи васалламнинг мазкур кўрсатмаларига мувофиқ Мулло Али қори раҳматуллоҳи алайҳ “Мишкатул масобиҳ”нинг шарҳи “Мирқотул мафотиҳ”да саҳобалар таровеҳ намозининг йигирма ракат эканлигига ижмо қилишганлигини келтирганлар.\nМеҳрибон ва раҳмли Аллоҳ номи ила Ҳамду сано ул Холиқи доногаким, бизларни ақлу нут…


АҚШдаги порт яқинида ағдарилиб кетган кемани ичидаги машиналари билан улкан арра ёрдамида арралаш бошланди (фото) - Daryo\n20:47, 02.12.2020 36086\nАҚШ қирғоқлари яқинида ичида 4 мингдан ортиқ Hyundai ва Kia автомобиллар бўлган MV Golden Ray юк кемасини арралаш бошланди, деб хабар беради The Drive. Шунингдек, юк кемаси ичида Chevrolet машиналари ва Ram пикаплари ҳам бор. Автовознинг қирқилган қисмлари кейинроқ махсус баржалар ёрдамида қирғоққа олиб чиқилади.\nФото: Facebook / Barry Barteau\nКадрлардан кўриш мумкинки, юк кемаси ичидаги кўплаб янги автомобиллар ҳам арралаб ташланган. Қутқарувчилар ушбу машиналарни қуруқликка олиб чиқиш жуда қийин бўлади деб ҳисоблаган.\nЗанжирли арралар Versaber компанияси томонидан қурилган улкан VB 10000 кўтарма кранига ўрнатилган. Иккита баржа ёрдамида ҳаракатга келадиган ушбу машина 2010 йилда тўфон оқибатида зарар кўрган нефть платформаларини утилизация қилиш мақсадида яратилган. Кран 7,5 минг тоннагача юкни кўтара олади. Платформаларнинг ҳар бири тўрттадан двигателга эга.\nЮк кемаси жами саккиз бўлакка бўлинади. Ҳар бирининг оғирлиги 2700 дан 4100 тоннагача етади.\nЭслатиб ўтамиз, Жанубий Кореянинг Hyundai Mipo Dockyard компанияси томонидан яратилган MV Golden Ray юк кемаси 2019 йилнинг 8 сентябридан буён Жоржия штатидаги Брансуик порти яқинида ётибди. Кема орқали бир неча минг Hyundai ва Kia автомобиллари Балтиморга ташилаётган бўлган, бироқ номаълум сабабларга кўра, кема портдан чиққанидан 23 дақиқа ўтиб ағдарилиб кетган. Айрим маълумотларга кўра, бу юкнинг нотўғри жойлаштирилиши сабаб юзага келган. Hyundai версияси бўйича эса кемада ёнғин содир бўлган.\n16:28, 21.09.2020 68702\n07:04, 14.09.2020 76112\n08:51, 11.10.2020 85186\n07:55 Бугун 0\n07:40 Бугун 1326\n07:24 Бугун 4765\n07:09 Бугун 2677\n20:37, 24.01.2021 86760


Масжидга кирганда икки ракаат намоз ўқимасдан ўтириб бўлмайдими? - Musulmonlar\nМасжидга кирганда икки ракаат намоз ўқимасдан ўтириб бўлмайдими?\nСавол: Жума куни имом хутба айтаётганда масжидга кирган киши нафл/суннат намоз ўқийдими, ёки кирган заҳоти ўтириб оладими?\nЖавоб: Жавоб ўлароқ Расулуллоҳдан келган бу ҳақдаги ҳадисларни айтиб ўтамиз:\nҲз. Жобир б. Абдуллоҳ айтдики:\n“Расулуллоҳ Жума куни хутба ўқиётганида бир киши келди. Унга: “Намоз ўқидингми?”, деди. У киши: “Йўқ”, деган эди, Пайғамбар алайҳиссалом унга қараб: “Тур ўрнингдан, икки ракаат намоз ўқи”, деб буюрди.” (Бухорий, Жума 33. Муслим, Жума 54-58)\nҲз. Жобир б. Абдуллоҳдан келган бошқа бир ҳадисда шундай дейилган:\n“Сизлардан бирингиз Жума куни имом хутбага чиққанида кириб келса, икки ракаат намоз ўқисин.” (Муслим, Жума 57)\nЯна Жобир б. Абдуллоҳдан келган бошқа бир ҳадисда шундай дейилади:\n“Жума куни Расулуллоҳ хутба ўқиётганида Қатафон қабиласидан (саҳоба) Сулайк (масжитда) пайдо бўлди ва дарҳол ўтирди. Шунда Расулуллоҳ:\n“Эй Сулайк! Тур ўрнингдан, икки ракаат намоз ўқи. Имкон қадар қисқа бўлсин”, деди ва шундай давом этди: “Сизлардан бирингиз Жума куни имом хутба ўқиётганида масжидга кирса икки ракаат намоз ўқисин ва имкон қадар қисқа қилсин.” (Муслим, Жума 59)\nМазҳаб имомларидан Имом Шофеий ва Имом Ҳанбал юқоридаги ҳадисларга суянган ҳолда, масжидга кирган киши ҳар қандай ҳолатда ҳам ўтиришдан олдин албатта икки ракаат таҳийятул-масжид намози ўқиши кераклигини билдирганлар. Жума намози бошланган бўлса бу хориж. Агар намоз бошланган бўлса дарҳол имомга иқтидо қилиб фарз намозга киришади.\nҲанафий мазҳабининг баъзи уламолари ва имом Молик тарафдорлари эса, қуйидаги ҳадисга биноан, имом хутбага чиққан вақтда нафл намоз ўқилмайди дейишган. Алоқадор ҳадис қуйидагича:\nАбу Ҳурайра (Аллоҳ ундан рози бўлишини сўраймиз) Пайғамбар алайҳиссалом шундай деганини билдиради:\n“Жума куни имом хутба ўқиётганида кимки ёнидаги биродарига “жим” деса, лағв (яъни, фойдасиз бир иш) қилган бўлади.” (Бухорий, Жума 36. Муслим, Жума 11-12)\nБу ҳадисда, Жума куни имом минбарда эканида нафл/суннат намоз ўқимасин деган гап ҳам йўқ, ўқиган намози бефойда деган гап ҳам йўқ. Аксинча, имомни тингламасдан ёнидаги инсонлар билан гаплашиб ўтирмасин, имом ўқиётган оятларга бепарволик қилиб қўймасин деган мақсадда айтилган ҳадис деган фикрдамиз. Чунки, бошқа яна кўплаб ҳадисларда Пайғамбар алайҳиссалом: “Масжидга кирган киши икки ракаат намоз ўқимасдан ўтирмасин”, деган маънодаги кўплаб ҳадислари бор. Буларнинг бирортасида ҳам илло хутба вақтида деган жойи йўқ. Аксинча, ўтириб олган кишиларни ҳам ўрнидан турғизиб намоз ўқишга буюрганини юқоридаги ҳадислардан билиб олдик.\nЖума хутбаси Нафл Таҳийятул-масжид\nАёлларни маҳрамсиз сафарга чиқиши


Шуҳрат Отамуҳамедов Учтепа туманига ҳоким этиб тайинланди » Ўзбекистон янгиликлари – Zamin.uz\n, 05 2020, 11:53\nШуҳрат Отамуҳамедов Учтепа туманига ҳоким этиб тайинланди\n12 мая, 23:39 3 737 Жамият\nШуҳрат Отамуҳамедов 12 май куни Тошкент шаҳрининг Учтепа туманига ҳоким этиб тайинланди. Бу ҳақда шаҳар ҳокимлиги ахборот хизмати хабар бермоқда.\nХабар беришларича, 1975 йили Тошкент шаҳрида туғилган Отамуҳамедов Тошкент электротехника алоқа институти (1998) ва Ўзбекистон Президенти ҳузуридаги Давлат ва жамият қурилиши академиясини (2006) тамомлаган.\nтамухамедов Шухрат Maxамадназимович 12 май куни Тошкентнинг Учтепа тумани ҳокими лавозимига тайинланди. Эслатиб ўтамиз бунга қадар туман маъмуриятини бошқарган Шавкатбек Турдиевич Мирзо Улуғбек тумани ҳокими лавозимига тайинланган эди.\nЖорий тайинловга қадар Отамуҳамедов 2016 йилдан «Ўзбекистон почтаси» бош директори, аввалроқ Вазирлар Маҳкамаси Ахборот тизимлари ва телекоммуникациялар масалалари ахборот-таҳлил департаменти Ахборот-коммуникация технологияларини ривожлантириш масалалари шў’басининг мудири (2013—2016) бўлиб ишлаган.\nЭслатиб ўтамиз, Учтепа туманининг аввалги ҳокими Шавкат Эргашев апрель ойида Мирзо Улуғбек тумани ҳокими этиб тайинланган эди. Мирзо Улуғбек туманининг бундан аввалги ҳокими Шерзод Кудбиев эса бандлик ва меҳнат муносабатлари вазири лавозимига тайинланган эди.\nҚайд этиш жоиз, 12 май куни Тошкентнинг Олмазор ва Сергели туманларига ҳам янги ҳокимлар тайинланди. Хусусан, Сергели туманининг собиқ ҳокими Бахтиёр Раҳмоновга Олмазорга раҳбарлик ишониб топширилган бўлса, унинг Сергелида бўшаб қолган ўрнига шаҳар ҳокимининг биринчи ўринбосари Нозим Ҳусанов тайинланди.\nАсака тумани ҳокими ишдан олинди 04 мар, 14:13\nҚашқадарёда аудиоси тарқаб кетган ҳоким ишдан олинди 04 мар, 14:03\nАхборот технологиялари ва коммуникацияларини ривожлантириш вазирининг ўринбосари тайинланди 28 дек, 12:37


«Барчамизнинг отамиз эдилар...»\n18:26 / 14.05.2018 6485 pdf Ўқиш режими + -\nОдинахон Муҳаммад Содиқ қизи,\nолима, «Муслимаат.уз» сайти раҳбари,\n«Омина» электрон журнали бош муҳаррири\nБир неча йил Ватандан йироқда яшаганимизнинг ҳикматларидан бири акам икковимизнинг хорижда таҳсил олганимиз бўлди. Не бахтки, биз отамиз ўқиган илм диёрида ўқишни тамомлашга муваффақ бўлдик. Биз учун иккинчи ватан бўлиб қолган Либия ҳақида, унда кечирган кунларимиз ҳақида алоҳида бир китоб таълиф қилса арзийди.\n«Исломга даъват куллияси» фақат ажнабийлар учун ихтисослашган илм маскани эди. Бу ўқув масканига дунёнинг турли нуқталаридан толиби илмлар оиласиз, ёлғиз ўзлари ўқиш учун келган эдилар. Биз эса оиламиз билан, ота-она бағрида яшаб туриб ўқиш бахтига муяссар бўлдик. Ҳазратим билан бир неча йил давомида талабалар масканида талабалар билан бирга яшадик. Шунинг учун талабалар у кишини яхши танишар эди. Улар: «Шайх ниҳоятда улуғ одам. У Аллоҳнинг йўлида юрибди. Ҳар бир босган қадами савоб. Унинг тарихини эшитганмиз. Шу сабаб у кишига бўлган ҳурматимиз чексиз», дейишарди.\nҲазратимиз спорт билан шуғулланишни ҳеч қачон канда қилмаганлар. Ўша пайтларда ҳам талабалар билан баскетбол ўйнардилар. Шунинг учун талабалар ҳазиллашиб: «Шайхга кўз тегмасин, машааллоҳ! У кишининг ёшларига етганимизда биз ҳассага суяниб қолсак керак», деб қўйишарди. Мабодо талабалар билан тортишиб, хафалашиб қоладиган бўлсак, дарров ўртага тушиб, ислоҳ чораларини кўрардилар. Ҳар куни ўқишдан қайтганимда, Ҳазратим мендан янгиликларни сўрардилар. Мен бўлган ишларнинг ҳаммасини бирма-бир гапириб берардим. Қувончли ҳодисалар бўлса, мендан ҳам кўпроқ суюнардилар. Баъзида ошиб-тошиб ўқишнинг қийинлигидан, устозларнинг қаттиққўллигидан, талабаларнинг баъзи тасарруфларидан шикоят қиладиган бўлсам, тасалли берардилар, насиҳат қилардилар. Эсласак, эслайдиган гаплар кўп...\nБошимизга тушган оғир жудолик муносабати ила кўпгина собиқ талабалар таъзия мактубларини йўллашди. Уларнинг деярли барчасида Ҳазратимизни «Валидунаш-шайх» деб тилга олишган эди. Бу «Шайх отамиз» деганидир. Мен ўша пайтда бу атамадан ажабландим ҳам. Лекин оғир айрилиқ дардида ёниб турганим учун чуқурроқ ўйлай олмагандим. Мана, бироз муддат ўтиб, хотира саҳифаларини варақлаш асносида бунинг маъносини тушуниб етгандек бўляпман.\nҲар бир инсоннинг ҳаётида унутилмас қувончли дамлар бўлади. Мен учун шундай дамлардан бири ўқишни тамомлаб шаҳодат олган кунимдир. Ўшанда 2000 йилнинг июль ойи эди. Битирув кечамиз бўладиган кун. Битирув либоси қўлимда, уйдан шошиб чиқдим-да, учинчи қаватдан пастга тушаётиб, зинадан юқорига кўтарилаётган Ҳазратимга йўлиқиб қолдим. У киши юзларида табассум ила йўлимни тўсиб, мени гапга тутдилар. Кутилмаганда пешонамдан ўпдилар. Ҳазратим ҳаётим давомида жуда кам марта пешонамдан ўпганлар. Шунинг учунми, бундай онларнинг ҳар бири ёдимда муҳрланиб қолган. Мен шошаётганимни ҳам унутиб, туриб қолдим. У киши менга: «Роппа-роса йигирма йил олдин худди шу кунда мен ўқишни битириб, шаҳодат олгандим. Мана, йигирма йилдан кейин сен олиб турибсан. Ўша йили сен туғилган эдинг. Энди кап-катта қиз бўлиб, мана, ўқишни ҳам битирдинг», дедилар. Бу сўзлардан юрагим тоғдек кўтарилиб, ҳатто қадам босиб юраётганимни ҳам сезмай қолдим. Гўё осмонда учиб борардим...\nЗал одамларга тўла, турли элчихонаю консулхоналардан меҳмонлар келган, устозу уламолар, таниқли кишилар ташриф буюрган. Ҳазратим ҳам ҳозир бўлиб, орқароқдан жой олдилар. Бошқа талабалардан кўра менинг имтиёзим шундай қувончли кунда отамнинг ёнимда ютуғимга шоҳид бўлишлари эди. Бошқалар эса бундай бахтдан бенасиб. Ахир ҳамма ҳам бундай бахтли онларида оиласи, айниқса, ота-онаси иштирок этишини хоҳлайди-ку. Мен дам-бадам орқага ўгирилиб, кўзларим ёниб отажонимга қараб қўярдим.\nБизнинг гуруҳимиз энг катта гуруҳ эди. Одатда гуруҳлар олтмиш кишидан ташкил топган бўларди. Биз эса юз кишига яқин эдик. Бизнинг гуруҳ барокатли эди. Бу эса битириш дамларимизда яна бир бор намоён бўлди. Бизга бошқалардан кўра кўпроқ имтиёзлар насиб қилди. Ҳеч кимга очиб берилмаган зал битирув кечасидан бир ҳафта олдин биз учун очиб берилди ва безатиш ишлари ўз ихтиёримизга топширилди. Ҳар йилги талабалар эсдалиги оқ-қора рангда нашр қилинарди. Бу йилгиси рангли бўлиб чиқди ва бу хизмат акам Исмоилжон бошчилигида амалга ошди. Акам ўша пайтларда ҳам кишиларга кўп хизматларни тақдим қилар, техника билан боғлиқ ишларда моҳир эди.\nХудди шу куни кечки пайт яна бир байрам уюштирдик. Бу байрам гуруҳимиз учун хос бўлиб, битиришимиз муносабати билан қилинаётган эди. Шу билан бирга, ўзига хос хайрлашув кечаси ҳам эди. Ушбу кечани уюштириш таклифи Ҳазратимдан чиққан бўлиб, унга ўзлари бош-қош бўлдилар. У киши: «Ҳаммани мен меҳмон қиламан», дедилар. Лекин ўзларининг ташрифи қудумларини кутмаган эдик.\nБиз талабалар зални тайёрлаб, ҳозирлик кўрдик. Дастурхон тузадик. Акам ҳам мезбонлик ишлари билан машғул. Талабалар йиғилишди. Хурсандчилик сабаб шовқин-сурон авжида. Ҳамма олти йиллик меҳнат маҳсулидан ўзида йўқ хурсанд. Кечамиз жуда файзли ўтмоқда эди. Бир пайт кутилмаганда залга Ҳазратим кириб келдилар. Ўзим ҳам ҳайрон қолдим. Мен талабалар шовқини, бебошлиги туфайли у кишидан хижолатда эдим. У кишининг ташрифлари ила мажлисимиз файзига файз қўшилди.\nКеча диний одатларимизга кўра Қуръони Карим тиловати билан очилди. Талабалар раиси Муҳаммад Умар чиқиб нутқ сўзлади, кўз ёши қилди. Кейин Ҳазратим сўзга чиқдилар. Эҳ, аттанг!!! Нима учун бу чиқишларни суратга тушириб олмаган эканмиз?! У киши шундай чиройли хутба қилдиларки... Сўзни табрик билан бошлаб, барчамизни бу қувончли муносабат билан қутладилар. Кейин ушбу илм даргоҳининг бошида турган, талабаларнинг таҳсил олишига сабабчи бўлган кишиларнинг барчасига ташаккур изҳор қилиб, улар ҳақида мақтов сўзлари айтдилар, хизматларини муносиб тақдирладилар.\nШундан сўнг бизнинг гуруҳимиз ҳақида сўз айтдилар: «Мен ўзим бир неча йил аввал шу даргоҳда ўқиганман. Ўқиш даргоҳи ва талабалар ҳақида кўп мулоҳазаларга эгаман. Тўғриси, шу пайтгача сизларнинг гуруҳингизга ўхшаш гуруҳни кўрмадим. Мен сизларнинг бошқалардан ажраб турадиган хусусиятларингизни қисқа қилиб, асосий уч нарсада жамладим. Шулардан бири: сизларнинг ичингиздан «мумтоз» тақдирини олганлар кўп бўлди. («Мумтоз» – энг олий баҳо). Одатда, ҳар гуруҳдан битта, иккита, боринг, энг кўпи билан учта мумтоз чиқарди. Сизлардан ўнта чиқди. Шу билан бирга, ичингизда ҳофизлар кўп. Иккинчиси: сизлар бир-бирларингиз билан жуда аҳил бўлдинглар. Аҳиллик, бирдамлик ва ҳамжиҳатлик яхшиликларнинг бошидир. Мен сизларнинг ўзаро бундай муносабатингиздан жуда қувондим. Учинчиси – орангизда опа-сингил толибаларимизнинг борлиги жуда катта ютуқ бўлди. Қизларимиз хайр-баракадир. Улар сизларни яхшиликларга ундаб туришди. Уларнинг бори бахтдир. Улар ўз меҳрларини, меҳнатларини тақдим қилиб чарчашмади. Ҳаммангизнинг зафарларингизда уларнинг ўрни катта эканлигида ҳеч шубҳа йўқ».\nСўнг биз битирувчиларга насиҳатлар қилдилар: «Биз дин ғами билан яшашимиз керак. Асосий мақсадимиз динга, элга хизмат бўлиши керак. Биз ҳаракат қилмасак, ким ҳаракат қилади?», «Сизлар дин кишиларисиз. Одамлар динларини сизлардан оладилар. Улар сизларга эргашадилар. Агар сиз тўғри йўлдан юрмасангиз, улар ҳам сизнинг ортингиздан бориб, адашиб кетадилар. Шундай экан, уларга тўғри йўлни кўрсатувчи бўлинглар». Баъзи бебош талабалар ҳам бу гаплардан кейин бошларини қуйи эгиб қолдилар. Залда сукут ҳукм сурарди. Ҳамма чуқур ўйга толди...\nБу хотиралар худди кино тасмасидек кўз олдимдан ўтар экан, нима сабабдан Ҳазратимни «ота» дейишганини англагандек бўлдим. Бизнинг кўзимизга кўпроқ ўзлари билан машғулдек кўринган отажоним ҳаммага ва ҳар бир нарсага эътиборли бўлганларини бугун англаб турибман. Сиртдан ҳадеб ташқи ишларга аралашавермайдиган одам бўлиб кўринсалар-да, Ҳазратим талабалар билан бирга яшаган эканлар. Уларнинг ҳолларидан хабардор эканлар. Бўлганда ҳам, яхшигина хабардор эканлар. Йўқса, юқорида зикр этилган учта нуқтани бу даражада нозик жиҳатларигача баён қилиб бера олмасдилар. Таъбир жоиз бўлса, оталик ҳам қилган эканлар. Мен «фақат менинг отам ёнимдалар» деб шодланганимда, у киши бошқаларни ҳам ўйлаган эканлар. Уларнинг шуурларини инобатга олиб, уларга ғамхўрлик қилган эканлар. Меҳмон қилиб, бошларини силаган эканлар. Табрик ва тақдир ила кўнгилларини кўтарган эканлар. Оталарча насиҳатларини аямаган эканлар. Шу сабаб ҳамма у кишини «шайх отамиз» дейишар экан.\nМен ёш бўлганимданми, буларнинг мағзини чақмаган эканман. Кунда бўлган ишларни ёш бир қизчанинг тилидан эшитиб юриб, керакли хулосаларни олиб улгурган эканлар. Яна мен билмаган, эшитмаган ва кўрмаган нарса қанча экан.\nБугунги кунда курсдошларимизнинг кўплари катта олим, таниқли кишилар бўлиб кетишди. Бу гуруҳга Ҳазратимизнинг назарлари тушган эди. Анча йиллар ўтганига, орадаги масофалар узоқлигига қарамай, юракка мадор бўладиган таъзияларни изҳор қилишди. Кўнгилга тасалли берадиган мактубларни ёзиб, ҳолимиздан хабардор бўлиб туришибди.\nҲазратимизнинг биров билган ва билмаган хусусиятлари ҳали бисёр. Дунёга эзгулик уруғини сепиб кетган бу улуғ зотни Аллоҳ раҳмат айласин. Сон-саноқсиз кишиларнинг қалбидан жой олган мушфиқ Устозимизни Аллоҳ Ўз муҳаббати билан сийласин.\nҲазратимизни ва у кишига ўхшаш олимларни етиштирган, Исломга беҳисоб хизматларини тақдим этган Либия улуғларидан ўтганларини Аллоҳ раҳмат айласин, амали солиҳларини ўзларига ҳамроҳ қилсин. Қолганларини саломатликда, офиятда айласин! Бу азиз диёрга аввалги тинчлик ва хотиржамликни қайтарсин, омин!\nРамазонга Пайғамбаримизнинг гўзал суннатлари ила кириб борайлик\n18:17 / 14.05.2018 5306\n22:58 / 14.05.2018 3151\nБир ҳадис олимининг илм йўлидаги сафари (5-қисм)\nМуҳаммад Мустафо алАъзамий билан Профессор, доктор Ражаб Шантурк суҳбатиР. Шантурк Ўзига хос ижтимоий сўровнома услубидан фойдалангансиз, тўғримиАъзамий давоми...\n2524 21:32 / 13.01.2018\nБир ҳадис олимининг илм йўлидаги сафари (6-қисм)\nМуҳаммад Мустафо алАъзамий билан Профессор, доктор Ражаб Шантурк суҳбатиР. Шантурк Сиз ушбу ҳужумларнинг тарихий бир асоси бор экани ҳақида гапирдингиз Аъзамий давоми...\n2359 11:46 / 17.01.2018\nШайх Муҳаммад Аввома билан суҳбат - кириш\nШайх Муҳаммад Аввома Шайх Имом Зоҳид алКавсарийга алоқадор ҳар қандай саволга жавоб беришим мумкинАҳли сунна ва жамоа мактабининг энг забардаст тамсилчиси давоми...\n3733 21:05 / 13.04.2018\nШайх Муҳаммад Аввома билан суҳбат - Кавсарий, Абу Ғудда, Аввома\nШайх Абдулфаттоҳ Абу Ғудданинг устози Кавсарийга бўлган яқинлиги барчамизга маълум. Сиз ҳам ўн йиллар давомида Абу Ғудда билан аввалига ўқувчи, кейин эса дўст давоми...\n2515 16:52 / 27.04.2018\n2875 05:20 / 10 апрель\n99959 11:56 / 10.10.2018\n14095 16:57 / 17.05.2019


Мудофаа вазирлигида қатор тайинловлар амалга оширилди\nТОШКЕНТ, 23 мар — Sputnik. Шуҳрат Холмуҳаммедов Ўзбекистон мудофаа вазирининг биринчи ўринбосари, Қуролли Кучлар бош штаби бошлиғи лавозимига тайинланди. Бу\nТОШКЕНТ, 23 мар — Sputnik. Шуҳрат Холмуҳаммедов Ўзбекистон мудофаа вазирининг биринчи ўринбосари, Қуролли Кучлар бош штаби бошлиғи лавозимига тайинланди. Бу ҳақда вазирлик матбуот хизмати хабар қилмоқда.Шунингдек, полковник Холмуҳаммедовга президентнинг тегишли фармони билан генерал-майор ҳарбий унвони берилган.Тайинловга қадар у Фавқулодда вазиятлар вазирининг ўринбосари, мудофаа вазирининг ўринбосари, Ўзбекистон президенти ҳузуридаги Хавфсизлик кенгаши котибининг ўринбосари ва бошқа лавозимларда фаолият юритган. 2016 йилда “Содиқ хизматлари учун” медали билан тақдирланган.Бундан ташқари, полковник Шавкат Мамажонов Қуролли Кучлари академияси бошлиғи лавозимига тайинланган. Тегишли фармонларга давлат раҳбари имзо чеккан.\nянги тайинлов, мудофаа вазирлиги\nШуҳрат Холмуҳаммедов мудофаа вазирининг биринчи ўринбосари, Қуролли Кучлар бош штаби бошлиғи лавозимига тайинланди.\nТОШКЕНТ, 23 мар — Sputnik. Шуҳрат Холмуҳаммедов Ўзбекистон мудофаа вазирининг биринчи ўринбосари, Қуролли Кучлар бош штаби бошлиғи лавозимига тайинланди. Бу ҳақда вазирлик матбуот хизмати хабар қилмоқда.\nШунингдек, полковник Холмуҳаммедовга президентнинг тегишли фармони билан генерал-майор ҳарбий унвони берилган.\nТайинловга қадар у Фавқулодда вазиятлар вазирининг ўринбосари, мудофаа вазирининг ўринбосари, Ўзбекистон президенти ҳузуридаги Хавфсизлик кенгаши котибининг ўринбосари ва бошқа лавозимларда фаолият юритган. 2016 йилда “Содиқ хизматлари учун” медали билан тақдирланган.\nБундан ташқари, полковник Шавкат Мамажонов Қуролли Кучлари академияси бошлиғи лавозимига тайинланган. Тегишли фармонларга давлат раҳбари имзо чеккан.


Kasalliklar bo'yicha barcha ma'lumot Варикоцеле ва эркаклар саломатлиги.\nВарикоцеленинг бепуштликка алоқадор қисмлари тўғрисида тўхталиб ўтамиз. Варикоцелени моякка қуйидаги йўллар билан зиёни тегади:\nМеханик таъсир– катталашиб кетган томир атроф тўқимани эзади.\nХарорат таъсири– моякнинг харорати тана хароратидан 3-5⁰ С паст бўлади. Вена томирида қон айланиши бузилиши турли сабаблар оқибатида моякнинг хароратини кўтариб юборади.\nАутоиммун таъсир – антиспермал(уруғга қарши) антителалар хисобига мояк зарарланади. Лекин бу охиригача тасдиғини топмаган.\nЦиркулятор гипоксия – хаммага маълумки артериал томир кислородга бой қонни олиб келади, тўқима кислород ва озуқани олиб, унга ўзини чиқиндиларини ва карбонат ангидридни чиқаради. Варикоцеледа веноз томир ишламагани учун мояк тўқимасида чиқинди ва кабонат ангидрид қолиб кетади хамда кислородни қабул қилиши камаяди.\nЮқоридагилар таъсирида мояк фаолияти бузилади хатто уни гипотрофиясигача олиб боради. Моякнинг асосий икки вазифаси мавжуд:\nЭркаклик гормони – тестостерон ишлаб чиқаради\nЭркаклик уруғи – сперматозоид ишлаб чиқаради.\nЎсмирлик даврида: варикоцеле ўз вақтида даволанмаса жинсий ривожланишдан ортда қолишга олиб келади.\nБалоғатга етган эркакларда: бепуштликка ва жинсий заифликка олиб келади.


Касалланганлар сони 33 371 427\nСоғайганлар сони 24 686 995\nВафот этганлар 1 003 335\nЎзбекистонда тўй маросимларини доимий тарзда 30 кишилик тартибда ўтказиш таклиф қилинди. Бу борада “Менинг фикрим” жамоавий мурожаатлар порталида петиция жойлаштирилди.\n"Ижтимоий тармоқларда “яшил” ҳудудларда 30 кишилик тўйларни ўтказишга рухсат берилганини гувоҳи бўлмоқдамиз. Кўпчилик тўйлардаги бундай чегара карантиндан кейин ҳам сақланиб қолишини хоҳламоқда. Шу сабабли, Олий Мажлис Қонунчилик палатаси Кенгаши ва Сенати Кенгашининг “Тўйлар, оилавий тантаналар, маърака ва маросимлар, марҳумнинг хотирасига бағишланган тадбирлар ўтказилишини тартибга солиш тизимини янада такомиллаштириш тўғрисида”ги Қўшма қарорида белгиланган тўйларга 200 кишидан ортиқ меҳмон чақирмаслик ҳақидаги қоидани “30 кишилик” деб ўзгартиришни таклиф қиламан. Тўй тараддудида юрганларнинг кўпчилиги шу кунларда тезроқ тўйини ўтказишга шошилаётгани сир эмас. Ёшлар ҳам бунга қаршилик қилаётгани йўқ. Тўйларни ихчам, дабдабабозлик ва исрофгарчиликларсиз ўтказишни ҳамма хоҳлайди. Аммо, бирор қонун ёки қарор билан тасдиқланмаса, 200 кишига тўй қилинаверади. 200 кишилик тўйларга кетадиган сарф-харажат 500-600 кишилик тўйларникига тенг бўлиб қолади. Тўй қиламан деб қарзга ботиб, эртаси куни куёв бола ёки унинг отасининг хорижга кетаётганлик ҳолатлари ҳам кам эмас. Ҳатто, бунинг ортидан жиддий касалликлар орттириб олинаётган ҳолатлар ҳам мавжуд. Абдулла Авлонийнинг юз йил олдин ёзиб қолдирган “Ўзбек халқини тўй балосидан қутқаринг” деган сўзлари бугунги кунимиз учун ҳам айни ҳақиқатдир. Тўй қилиш, буни кўпчиликка маълум қилиш яхши, лекин бу оиланинг келажагига ёмон таъсир ўтказади. Шу тўйга аталган пулларга ёшларни уй-жой билан таъминлашга, оиласининг молиявий аҳволини яхшилашга, таълим олишига шароит яратиб берсак, қанчалик бахтиёр оилани тузган бўламиз. Қанчадан-қанча оилалар иқтисодий аҳволи туфайли ҳозир тўй қила олмаяпти. Менимча, 30 кишилик тўйни доимий қилиш вақти келди.\nЎзбекистон Республикаси Олий Мажлиси Қонунчилик палатаси Кенгаши ва Сенати Кенгашининг “Тўйлар, оилавий тантаналар, маърака ва маросимлар, марҳумнинг хотирасига бағишланган тадбирлар ўтказилишини тартибга солиш тизимини янада такомиллаштириш тўғрисида”ги Қўшма қарорида белгиланган тўйларга 200 кишидан ортиқ меҳмон чақирмаслик ҳақидаги қоидани “30 кишилик” деб ўзгартиришни таклиф қиламан", дейилади мурожаатда.\nКиритилди: 08:49 05.08.2020. Ўқилди: 4566 марта. Фикрлар сони: 1 та.


Бош прокуратура: ДХХнинг собиқ раиси ва унинг собиқ ўринбосарига қарши жиноий иш очилган\n16:40 / 14.06.2019\nДавлат хавфсизлик хизматининг собиқ раиси Ихтиёр Абдуллаев ва унинг собиқ биринчи ўринбосари Жаҳонгир Эгамовга қарши жиноий иш очилган. Бу ҳақда Ўзбекистон Бош прокурори ўринбосари Эркин Йўлдошевга асосланган ҳолда Kun.uz мухбири хабар бермоқда.\nПрокуратура органлари фаолиятига бағишлаб ўтказилган брифинг вақтида прокуратура мутасаддиси томонидан маълум қилинишича, Олий суд раисининг собиқ ўринбосари Баҳодир Деҳқонов ҳам шу иш доирасида қўлга олинган.\n«Мансаб ваколатини суиистеъмол қилиш, порахўрлик билан боғлиқ жиноятларни содир этганлик бўйича Давлат хавфсизлик хизматининг собиқ раҳбарлари Абдуллаев, Эгамов ва бошқа мансабдор шахсларга нисбатан жиноят иши қўзғатилган. Тергов жараёнида давлат сирларига алоқадор қатор юқори давлат органлари мансабдор шахслари ишлари кўрилаётгани туфайли терговни ёпиқ тарзда олиб боришга қарор қилинган», деган Эркин Йўлдошев.\nҚайд этилишича, бу иш доирасида жами 10 киши тергов қилинмоқда.\nЭслатиб ўтамиз, Ихтиёр Абдуллаев 2018 йилнинг 31 январидан 2019 йилнинг февралига қадар ДХХга раҳбарлик қилди. У соғлиги ёмонлашгани туфайли ўз аризасига биноан лавозимдан озод этилгани хабар қилинганди.\nИхтиёр Абдуллаев 2009 йилдан президент маслаҳатчиси, 2015 йил апрелидан 2018 йил 31 январига қадар Ўзбекистон бош прокурори сифатида ишлаган.\nЖаҳонгир Эгамов 2018 йил январидан декабргача ДХХ раисининг биринчи ўринбосари бўлган.\nБундан аввалроқ Юнусобод туманининг собиқ ҳокими судда ўзининг қўлга олиниши Ўзбекистон Давлат хавфсизлик хизматининг собиқ раҳбарлари томонидан уюштирилганини тахмин қилган ва Жаҳонгир Эгамовнинг номини тилга олиб ўтганди.


«Ишонувчанлигим панд берди» — Яна бир хусусий бандлик агентлиги юзлаб одамларни чув туширди » Новости Узбекистана сегодня: nuz.uz\nНовости Узбекистана → Маданият ва саънат → «Ишонувчанлигим панд берди» — Яна бир хусусий бандлик агентлиги юзлаб одамларни чув туширди\n19-10-2019 13:22 0 720 Рейтинг1 Чоп этиш\nKun.uz таҳририятига Тошкент шаҳрининг Яккасарой туманида истиқомат қилувчи фуқаро Хуршид Д. Чилонзор туманида жойлашган «Korean аnd migration xususiy bandlik agentligi» МЧЖ раҳбарларидан шикоят қилиб келди.\nФуқаронинг ҳикоя қилишича, у жорий йилнинг февралида ўз танишлари ҳамроҳлигида мазкур хусусий агентликка борган ва уларни кутиб олган ташкилот ходимига Жанубий Кореяга ишга кетиш нияти борлигини айтган. Фирма вакиллари билан суҳбатлашгач, февраль ойи сўнгида агентлик ва фуқаро ўртасида шартнома тузилган, унга кўра Хуршид Д. банк орқали 27 миллион сўм тўлов қилган. Март ойида KOICA (Корея Халқаро ҳамкорлик агентлиги) иштирокида Тошкент шаҳрида ташкил этилган касб-ҳунарга ўқитиш марказида бир ҳафталик машғулотларда қатнашади. Шундан сўнг, ташкилот директори унга март ойи охирида Кореяга ишга кетишини айтади. Лекин октябрь ойига келиб ҳам фуқарога на иш топилган ва на унинг маблағи қайтарилган.\nХуршид Д. Ўзбекистонда ўзи сингари ушбу агентлик раҳбарлари ваъдаларига ишониб юрганлар сони мингга яқин эканини билдирди.\nШартномадаги тўловдан ташқари «шапка» ҳам берилган\n«Ёшим 33да. Тайинли иш жойим йўқлиги учун киракашлик қилиб, рўзғор тебратаман. Мазкур агентлик ҳақида телеграм орқали хабар топдим ва 22 февраль куни агентликнинг Чилонзорда жойлашган филиалига икки танишим билан бирга бордик. Бизни у ерда Ўрол исмли ходим кутиб олди. Тахминан 3 соат давом этган суҳбатимиз аввалида «Кореяга давлат орқали ишга кетмоқчи бўлсангиз 2 йилда юборишади. Биз эса 2 ёки 3 ойда жўнатамиз», деди.\nМулоқот давомида 38 ёшгача бўлганлар завод, фабрикаларда, 40 ёшдан ошганлар эса қишлоқ хўжалиги соҳасида ишлаши, оғир қийинчиликлар йўқлиги ва 2-3 минг АҚШ доллари атрофида ойлик маош берилишини айтиб ўтди. Фирма лицензиясини кўргач, фаолияти қонуний эканига ишондик ва хорижда ишлаш истагимиз янада кучайди.\nАгентлик билан шартнома тузганимиздан сўнг, Ўрол ака 27 миллион сўм тўлов қилиш кераклигини билдириб, қўлимизга агентлик ҳисоб-рақамини тутқазди. Бунга рози бўлиб, ўзимда маблағ камлиги учун таниш-билишлардан қарз сўрадим ва бир амаллаб 27 миллион сўм пул йиғиб, «Туронбанк»нинг Чилонзор филиалида тўловни амалга оширдим.\nКореяга ишга борганлар албатта, корейс тилини билиши зарурлигидан бохабарлигим учун 2018 йил охирида 3 ойлик курсда ўқиб, сертификат олгандим. Агентлик ходимлари бир ҳафталик тил курсида таҳсил олишим шартмаслиги ва 3 ойда қўлга киритган сертификатим инобатга олинишини айтишди.\nМендан ташқари Кореяга кетиш орзусидаги яна 90 нафарга яқин турли вилоятлардаги эркак ва аёллар Учтепа туманидаги «Наврўз» меҳмонхонасида бир ҳафта яшаб, бу вақт ичида, яъни 25 февралдан 1 мартгача KOICA’даги ўқишга қатнадик. Очиғи, етти кун қандай ўтиб кетганини пайқамадим. Чунки машғулотлар номига, шунчаки ўтиларди. Бир ўқитувчи ноутбуки орқали «Миллион» жамоасининг концертини қўйиб берган ҳолат ҳам бўлди. Ҳаттоки, бизга ўқиганлик ҳақида бир парча қоғоз ҳам беришмади.\nЎқиш кунлари якунига етар пайт Хушвақт исмли директор ўринбосари «Бу фирмани очишимиз осон бўлмади. Кўнгилларингни тўқ қилинглар, барчангиз тез кунда Кореяга кетасизлар», деди. Бу гапларни икки кундан сўнг директор Қаҳрамон ака ҳам такрорлади. 4-5 март кунлари яна ўша биринчи гуруҳдаги 90 нафар чоғли киши янги ТошМИ ва бир қанча тиббиёт масканларига бориб, тиббий кўрикдан ўтдик.\nМени март охирида Кореяга юбормоқчи бўлишди. Аммо бирор амалий иш бўлмаганидан кейин кўпчилик қатори тезроқ юборишлари учун нақд кўринишда 1 минг 700 АҚШ доллари миқдорида «шапка» бердим. Бироқ, шунда ҳам олдинга силжиш кузатилмади. Май ойида миграция агентлигига (Бандлик ва меҳнат муносабатлари вазирлиги ҳузуридаги Ташқи меҳнат миграцияси масалалари агентлиги – таҳр.) қўнғироқ қилиб, бор ҳолатни айтдим. Мен билан гаплашган ходим хусусий бандлик агентликлари Кореяга ишга юбориш ваколатига эга эмаслигини маълум қилди. Буни Қаҳрамон акага айтганимда, у Кореядаги бир қанча корхоналар билан шартномаси мавжудлиги ва албатта, ишга жўнатишини билдирди. Барчамизнинг хорижга кириш-чиқиш паспортимиз ундалиги боис яна гапларига ишондик. Бироқ қуруқ гап-сўзларини ҳозиргача амалда исботлашмаяпти.\nОктябрь ойи бошигача деярли ҳар куни бордим. «Бир ҳафта кутинг», «Ўн кун сабр қилинг», «Кореядан 90 нафар одамга квота келди, сиз ҳам кетасиз шулар ичида. Фақат ўн беш кун вақт бор», дея турли ваъдаларни айтиб, шунча муддатни ўтказиб юборишди. Саккиз ойдан бери на ишга юборишдан, на пулни қайтаришдан дарак бор. Шу масалани ўрганиб, ёрдам берсангиз яхши бўларди», деди Хуршид Д.\n«Ишонувчанлигим панд берди»\nШаҳрисабзлик 31 ёшли Обид Т. ҳам «Korean аnd migration xususiy bandlik agentligi» орқали Кореяга кетиш ниятида фирма билан шартнома имзолаган ва унда белгиланган суммани тўлаган.\nЛекин у ҳам юзлаб фуқаролар қатори алданганидан кеч хабар топган.\n«Ўзим оддий устаман. 10 йил Россияда муҳожирликда юрдим. Кореяга кетиш ва ишлашга жуда қизиқардим. Таниш-билишларим агентлик тўғрисида айтишгани учун 28 январда Тошкентга келиб, фирмага мурожаат қилдим. KOICA’да беш кун ўқиганимиздан сўнг ўша ерда 9 май куни имтиҳон топширдик. 70 баллдан юқори тўплаганлар Кореяга юборилишини айтишди. Мен 75 балл йиғдим. 28 майда агентлик биносининг ўзида шартнома бўйича 32 миллион 400 минг сўм тўлов қилдим. У пулдан 14 миллион сўми ўзимники, қолган қисмини қариндошлардан қарз олгандим. 28 июнда Кореяга кетиш олдидан яна тайёрланиб, тест синовларида қатнашдик.\nТашкилот раҳбари август ойларида кетишимни айтганди. Аммо сентябрь ойи ичи ҳам кутдимки, ижобий жавоб бўлмади. Онам бетоблиги учун уни даволатгани Ҳиндистонга юбормоқчи бўлиб, пул етказолмадим. Шу боис ариза ёзиб, пулимни қайтариб олиш учун ўтган ҳафта фирма офисига борсам, у ерда тинтув ишлари бўлганини эшитдим. Айтишларича, ҳозир фирма раҳбари қамоқда экан. Ўзим ҳам юзлаб пул берганлар қаторида ИИВга ариза ёздим.\nМен сингари пул бериб, ишга кетолмаётганлар Қашқадарёда ҳам кўпчиликни ташкил этади. Тан оламан, ишонувчанлигим панд берди. Лекин бу каби агентликларни лицензия берган ташкилотлар назорат қилмайдими? Фирмага юзлаб одамлар тўлов қилган, уни нега солиқ идорасидагилар текширмайди? Яқинда «Human», «Profelite imp хусусий бандлик агентлиги» каби шундай фирмалар орқали кўпчилик чув тушганини ҳамма билди-ку? Ҳозиргача соддалигимиз туфайли пулни ҳам ололмаяпмиз, Кореяга ҳам боролмаяпмиз. Визани кутиб, бир йилга яқин умрим бекор ўтди».\n700 нафар фуқарога ўқув дарслари ташкил этилган\nМурожаатчиларнинг фикрларини эшитгач, улар суҳбатимиз мобайнида тилга олиб ўтган KOICA (Корея Халқаро ҳамкорлик агентлиги) иштирокида Тошкент шаҳрида ташкил этилган Касб-ҳунарга ўқитиш марказига бордик. Ишсиз фуқароларни касб-ҳунарга ўқитишга (касбга тайёрлаш, қайта тайёрлаш) мўлжалланган мазкур муассаса раҳбарияти тақдим этган маълумотномада қайд этилишича, Ўзбекистон Президентининг 2018 йил 5 июлдаги ҳамда Вазирлар Маҳкамасининг 2018 йил 12 сентябрда имзоланган қарорларига асосан ташкил этилган, устав асосида фаолият юритувчи «Korean аnd migration xususiy bandlik agentligi» МЧЖ шу йилнинг 18 февраль куни марказга мурожаат хати ёзган.\nУнга асосан, мазкур икки ташкилот ўртасида «Чет элларга вақтинчалик меҳнат фаолиятини олиб бориш истагида бўлган Ўзбекистон Республикаси фуқароларини хорижий давлатлар маданияти ва тиллари ҳамда ишлаб чиқариш касблари бўйича қисқа муддатли ўқув курсларини ташкил этиш» юзасидан иккита ҳамкорлик шартномаси имзоланган. 21 февралда тузилган 1-сонли шартномага кўра 500 нафар, 8 апрелдаги 2-сонли шартномага асосан эса 200 нафар, жами 700 нафар фуқарога 30 академик соатлик (5 кунлик) ўқув дарслари ташкил этилган.\n«Корея маданияти ва этикаси» курси бўйича 12, «Диний экстремизм, миссионерлик ва одам савдоси ҳолатлари олдини олиш» курси бўйича 12, «Электротехника, электроника ва автоматлаштириш», «Автомобилларни таъмирлаш ва уларга техник хизмат кўрсатиш», «Машинасозлик ишлаб чиқариш технологияси» тайёрлов йўналишлари ўқув устахоналарида «Меҳнат муҳофазаси ва хавфсизлик техникаси бўйича» 6 академик соатлик ўқув дарслари ўтказилган. Машғулотлар февраль-май ойларида бўлиб ўтган.\nМаблағлар шахсий манфаатлар йўлида сарфлаб юборилган\nСуриштирув давомида агентлик раҳбарларига нисбатан жиноят иши қўзғатилиб, дастлабки тергов ҳаракатлари олиб борилаётгани аниқланди. ИИВ ҳузуридаги Тергов департаменти масъул ходими Адҳамжон Абдуллаев агентлик фаолиятидаги ҳолат бўйича маълумот берди.\n«Ички ишлар вазирлигига фуқаролардан 2019 йил 4 январда ташкил этилган «Korean аnd migration xususiy bandlik agentligi» МЧЖнинг мансабдор шахсларига нисбатан кўплаб мурожаатлар келиб тушди. Аризалар юзасидан вазирлик ҳузуридаги Тергов департаменти томонидан 10 октябрь куни Ўзбекистон Республикаси Жиноят кодексининг 168-моддаси 4-қисми «а» банди, яъни «алдаш ва ишончни суиистеъмол қилиш» йўли билан ўзганинг жуда кўп миқдордаги мулкини қўлга киритиш ҳолати юзасидан жиноят иши қўзғатилди.\nАниқланишича, фуқаро Қаҳрамон О. ва бошқалар «Korean аnd migration xususiy bandlik agentligi» МЧЖни таъсис этиб, хорижда ишга жойлаштиришга кўмаклашиш ниқоби остида чет элда ишлаш истагида бўлган фуқароларга ёлғон ваъдалар бериб, жамиятга мурожаат қилган 645 нафардан зиёд фуқароларнинг ҳар биридан 27 миллион сўмдан 32 миллион сўмгача бўлган пул маблағларини жамият балансига кирим қилиш йўли билан жами 12 миллиард сўмдан ортиқ пулни қўлга киритган ва ушбу маблағларни шахсий манфаатлари йўлида сарфлаб юборишган.\nЖиноят иши юзасидан олиб борилаётган дастлабки тергов ҳаракатлари давомида фуқароларнинг мол-мулкини жиноий тажовуздан ҳимоялаш ва «Korean аnd migration xususiy bandlik agentligi» МЧЖнинг фаолияти шаффофлигини ўрганиш мақсадида молия-хўжалик фаолияти юзасидан ҳужжатли тафтиш тайинланди.\nЖамият директори Қахрамон О., Мусурмон А. ва Одил К.га нисбатан Ўзбекистон Республикаси Жиноят кодексининг 168-моддаси 4-қисми «а» банди билан айблов эълон қилиниб, «қамоққа олиш» тарзидаги эҳтиёт чораси қўлланган.\nҲозирда мазкур жиноят иши бўйича дастлабки тергов ҳаракатлари олиб борилмоқда ва натижасига кўра, қонуний қарор қабул қилиниши таъминланиб, жабрланувчиларга етказилган зарарни ундириш чоралари кўрилади», дейилади маълумотда.\nБиз «Korean аnd migration xususiy bandlik agentligi» МЧЖ ходимлари билан суҳбатлашиш учун фирма биносига ҳам бордик. Аммо бино эшиги қулфланган эди. Вазиятни кузатишда давом этамиз.


Ҳиндистонлик йигит селфи бўйича рекорд ўрнатиш учун ўз ишини ташлади\n01:28 / 11.09.2015\nҲиндистоннинг Ҳайдаробод шаҳрида яшовчи йигит чекланган вақт ичида катта сондаги селфи олишни машқ қилиш учун ишидан бўшаб кетди. Бу ҳақда BuzzFeed сайти маълум қилмоқда.\nБхану Пракаш исмли йигит американча футбол ўйинчиси Патрик Петерсонга тегишли соатига 1449 марта селфига олиш бўйича рекордни янгилашга қарор қилди. Йигит 18 сентябрга қадар соатига 1800 та селфи олишга эришмоқчи. Айнан шу санага унинг жаҳон рекордини ўрнатиш расмий санаси белгиланган. Нашр ушбу рекордни қайси ташкилот қайд қилишини маълум қилмади.\nБугунги кунда Пракаш соатига 1700 та селфи олишга ўрганиб олди. У ўз қўлларини машқ қилдирмоқда ҳамда селфи учун штативни узоқ давомида ушлаб туришни машқ қилмоқда.\nПракаш 2015 йилнинг августида смартфонга ўз суратини олишга қизиқиб қолгунга қадар фармацевтика соҳасини ўрганиб, шаҳар шифохонасида илмий ходим бўлиб ишлаган.\n“Мен кўчада кетаётганимда қандайдир болалар актёр Дуэйн Жонсоннинг 3 дақиқа давомида 105 та селфи олган рекордини муҳокама қилишаётган эди. Уйга келгач мен жаҳон рекордлари қандай ўрнатилишини аниқлашга тушиб кетдим”, деб эсламоқда ҳиндистонлик йигит.